IRAKURZALE KLUBA. EDORTA JIMENEZ IDAZLEA\nBarakaldoko Irakurzale Kluba urriaren 4an elkartuko da, 19:30ean, Clara Campoamor Kutur Etxean, Edorta Jimenezen "Ostadarrak lurra ukitzen duen lekua" liburuaz berba egiteko.\nIzena eman nahi baduzu, 678 626 567 telefonora dei dezakezu edo barakaldo_berba@aek.eus e-postara idatz dezakezu.\nNOIZ: URRIAK-4, 19:30ean.\nNON: CLARA CAMPOAMOR KULTU ETXEAN.\nArgitaratzailea: SASIBURU ordua 10:19 iruzkinik ez:\n2022ko Barakaldoko jaien pregoilariak!\nDakizuenez, aurten gure 30. urteurrena ospatzen gaude eta urte guzti hauetan egindako lana goraipatzeko Barakaldoko jaien pregoilariak izateko aukeratuak izan gara.\nPoz handiz hartu dugu berria eta herriko euskaltzale guztiekin partekatzea gustatuko litzaiguke. Horregatik, uztailaren 9an egingo den kuadrilen jaitsiera eta pregoia gurekin ospatzera gonbidatu nahi zaituztegu. Ez ahaztu zure euskararen aldeko kamiseta edo banderola!\nBestetik, uztailaren 14an Asier Kidamen eskutik magia-poteoa egingo dugula aurreratzen dizuegu.\nAnimatu, euskaraz bizitzera goaz!\nArgitaratzailea: SASIBURU ordua 23:47 iruzkinik ez:\nUDA HONETAN BERBALAGUN BARAKALDON\nUda honetan euskaraz mintzatu nahi baduzu, aukera ezin hobea daukazu Barakaldoko berbalagunekin.\nEman izena: 678 626 567 telefonora deituz.\nbarakaldo_berba@aek.eus e-postara idatziz.\nArgitaratzailea: SASIBURU ordua 17:36 iruzkinik ez:\nGURASO LAGUN.2022-2023. KURTSOA\nHurrengo ikasturtean ere euskara bultzatu nahi du Barakaldoko Berbalagun proiektuak familien barruan. Beraz, guraso euskalduna bazara eta ez badaukazu norekin hitz egin euskaraz, edota euskarak familia barruan toki handiagoa izatea nahi baduzu, hauxe da zure aukera, izan Gurasolaguna! Euskaraz aritu eta jolasteko elkartuko dira guraso eta seme-alabak, denak batera, beren txikian, apurka-apurka gauza handiak egiteko.\nANIMA ZAITEZ ETA IZENA EMON!!\nIzena emateko: 678 626 567 telefonoa edo barakaldo_berba@aek.eus\nArgitaratzailea: SASIBURU ordua 17:57 iruzkinik ez:\nLLANOKO JAIAK. VI. HERRI KROSA\nAurten ostera ere LLanoko jai batzordekoek geure elkartearen eta Barakaldoko AEK-aren laguntzaz 6. HERRI KROSA antolatu dute EUSKARAZ BIZI NAHI DUT leloarekin.\nSASIBURU elkartekook Euskaraz bizi nahi duen herritar oro gonbidatu nahi dugu ekimen honetan parte hartzera.Haurrek nahiz helduek parte hartzeko aukera izango dute, zeren hiru lasterketa izango baitira:\nNOIZ:Ekainaren 18an, goizeko 11:00etan.\nHAURRENTZAKO LASTERKETA. Umeek 250 eta 750 metrotako lasterketa burutuko dute.\nNOIZ: Ekainaren 18an, goizeko 12:00etan.\nAzkenik, 12:30ean HERRI LASTERKETA izango da guztiontzat.\nArgitaratzailea: SASIBURU ordua 16:55 iruzkinik ez:\nBARAKALDOKO GAZTE BULEGOkoek jarduera gozagarria antolatu dute:\nNOIZ: Ekainak 18.10:30-13:30.\nNON: Bilboko itsasadarrean.\nIzen ematea: ekainaren 3tik 10era arte.\nc/ San Juan 17 - 48901 Barakaldo\n94 478 95 96 - 688 63 99 35\nArgitaratzailea: SASIBURU ordua 11:37 iruzkinik ez:\nKOLORETAKO ZIABOGAK. GURASOLAGUN\nAniztasuna lantzeko jolasak egingo dituzte gurasolagunek euskaraz. Elkarlana eta inklusioarekin lotutako jarduerak, hain zuzen. Tailer honetan bost ziaboga daude: ahotsik gabeko abesti gorra, aldamenetik begirako marrazkia, gorputzarekin osatutako irudia, histori cubesekin sortutako istorioa eta usaimenaren puzzlea. Ziaboga bakoitzean talde bakoitzak esaldi baten zati bat lortuko du, eta zati guztiak elkartuta esaldi bat egongo da (zeinu-hizkuntzaz adieraziko dena). Ekintza ederra, dibertigarria eta inklusiboa izango da.\nAnima zaitez eta eman izena ekainaren 16rako.\ntelefonoz: 678 626 567\ne-postaren bidez: barakaldo_berba@aek.eus\nArgitaratzailea: SASIBURU ordua 19:35 iruzkinik ez:\nUDAN ERE BERBALAGUN\nAurten ere euskaraz mintzatzeko aukera izango duzu Barakaldon. Udako kanpaina zabalik dago: zure euskara hobetu edota lagun berriak egin nahi badituzu, izan berbalaguna!\nArgitaratzailea: SASIBURU ordua 17:20 iruzkinik ez:\n▼ 26/06 - 03/07 (3)


‘Klik’ eginez zeharkatuko du Korrikak Euskal Herri osoa apirilaren 4tik 14ra bitartean - KULTUR SHAREA\nKorrikaren 21. edizioa aurkeztu dute AEK eta Korrikaren arduradunek Donostiako San Telmo museoan egindako agerraldian. 2019ko apirilaren 4tik 14ra bitartean, Euskal Herri osoan barrena ibiliko da euskararen aldeko lasterketa, Gares abiapuntu eta Gasteiz helmuga hartuta. Gasteizen bertan jakingo da Korrikaren sekreturik handienetakoa: lekuko barruan ehunka kilometro egin dituen mezuaren egilea.\nAEKren koordinatzaile nagusi Mertxe Mugikaren esanetan, Korrikak hasierako helburu bikoitzari eusten dio: babes ekonomikoa lortzea eta euskararen aldekotasuna sustatzea. Ildo horretan, euskaltegiei bideratzen zaizkien baliabideak oraindik «ez nahikoak» direla esan du Mugikak, aurrerapausoak izan direla aitortu badu ere.\nHiztunen aktibazioaz ere mintzatu da Mugika: «Ezinbestekoa da helduen espazioek euskaraz funtzionatzea». AEKren helburua euskaraz bizitzea izanik, erronka globaltzat hartzen dute, eta horretan ari dira hasi berri den ikasturtean. Euskaraldia ariketa soziala ere gogoan izan du: «Zinez sinesten dugu euskaltegietan, mintzapraktika egitasmoetan, euskararen planetako langileen artean, milaka eta milaka ahobizi eta belarriprest aterako direla». Zeregin horretarako, erritmoak azkartzea eta aliantza estrategikoak egitea giltzarriak direla adierazi du.\nKorrikaren beraren mamiari erreparatuta, Asier Amondo Korrikaren arduradunak eman ditu azalpenak. «Klika egitea aukera bat hartzea da, euskararen aukera hartzea». Hala dio 21. edizio honetako mezuak. Erabat lotuta dago, beraz, Euskaraldiarekin eta ohitura aldaketarekin. Konpromisoak hartzeko garaia dela esan du Amondok.\nJose Luis Alvarez Enparantza Txillardegi zenak ere, Klika egin zuen bere garaian, eta jarrera aldaketa bultzatu zuen kulturan, euskalgintzan, pentsamenduan, politikan… Horrexegatik eta Txillardegik Euskara Batuaren sorreran izan zuen funtsezko paperagatik erabaki dute AEK-k eta Korrikak Txillardegi omentzea 21. edizio honetan.\nTags: AEK, Klik, Korrika 21\nKazuo Ishiguroren ‘Egunaren hondarrak’ eleberria euskaratu dute Iñigo Roquek eta Amaia Apalauzak\nModus Operandi taldeak bere lehenengo diskoa kaleratu du


Siriako Kurdistan gerran - Donostia Mundu Artean\nBIDEO FORUMA - Amina Hussein\nSiriako Kurdistan gerran\nSiriako gerraren urteetan Rojava (herrialdearen iparraldea, 2012tik kurduen kontrolpean) izan zen herrialdeko txokorik seguruena eta ia osorik mantendu zena. Turkiarekin mugakide den zonalde horretan, Siriako hainbat etnia eta erlijiotako milioi bat desplazatu baino gehiago egon ziren. Bakean eta segurtasunean bizi ziren bertan, nahiz eta Turkiako presidenteak gunea inbaditzeko eta emakumeek gidatutako iraultza feminista amaitzeko mehatxuak egin zituen. Erdoganek lurralde horren (Afrin) zati bat okupatzea lortu zuen 2018an, eta beste zati bat pasa den urrian.\nZer gertatuko da etorkizunean?\nZergatik lortu du Erdoganek haien planak amaitzea?\nZein da nazioarteko komunitatearen eta gizarte zibilaren zeregina?\nAmina Hussein: Bartzelonan bizi den kazetari eta itzultzaile kurdua. Hainbat hedabide katalan, kurdu eta arabiarretan kolaboratu du. Kurdistan eta emakumeen gaietan aditua.\n"Armonías para después de la guerra" dokumentala: Musika ez da gerrarekin amaitzen, baina exorzizatzen laguntzen du. Siriako Kurdistan suntsituta geratu zen gerrako urte luzeen ondorioz; hondakin haien gainean, hala ere, musikariak, poetak, irakasleak eta dozenaka haur instrumentuak jotzen hasi ziren berriro.


IK4-IDEKOk bi proiektu aurkezten ditu Brokante teknologikoan - Ideko\nIK4-IDEKOk bi proiektu aurkezten ditu Brokante teknologikoan\nIK4-IDEKO, Brocante Tecnológica azokan egon da goizean zehar. Ekimen honen helburu nagusia, elkar-lankidetzan izandako ekintzailetzaren bidez, teknologia-proiektu eta negozio aukerei etekina ateratzea izan da. IK4-IDEKOren kasuan, bi proiektu aurkeztu dira; makina-erremintarako seinaleak eskuratu eta prozesatzeko plataforma bat (IKDAS) eta motelgailu aktiboak.\nBi proiektuek interes handia piztu dute bertaratutakoengan eta galderen txandaren ondoren, zentroko ikertzaileek egondako zalantza guztiak argitu dituzte garatutako bi erakusgaiak fisikoki ikusgarri egon diren erakusketa gunean bertan.\nMONDRAGONeko BAC-ek antolatutako azoka, gaur, 2013ko urtarrilaren 23an izan da, Arrasateko Garaia Berrikuntza Guneko H-ENEA / Linving Lab-en egoitzan.\nBrocante Tecnologica azokak, negozio berriak abiarazteko markoaren barruan, beharrizan osagarriak dituzten enpresa eta entitateak biltzeko balio izan du.


Munduko txapelketa jokatuko du asteburuan Iñigo Peñak - - Baleike.eus\nMunduko txapelketa jokatuko du asteburuan Iñigo Peñak\nkudeatzailea 2019-08-14 18:31\nUrteko astebururik garrantzitsuena izango da datorren hau Itxas-Gain taldeko piraguistentzat.\nAlde batetik, Iñigo Peñak Hungariako Szeged hirian jokatuko du Munduko Txapelketa. Tokioko Joku Olinpikoetara sailkatzeko txartelak ere bertan banatuko dira.\nAzken denboraldian bezala bere proba k-2 1000 izango da. Talaverako Paco Cubelosekin batera ariko da, eta beraien helburua, Tokiora sailkatzeaz gain, domina bat lortzea ere izango da.\nHorretarako, ostiral goizean kanporaketak izango dituzte, finalerdiak larunbatean eta igandean final handia. Nahi duenak Iñigoren lana telebistaz jarraitu ahal izango du Eurosport eta Teledeporte telebista kateen bidez.\nBestalde, Pontevedrako hirian, Lerez ibaian, Espainiako Maratoi Txapelketa jokatuko da. Bertara Itxas-Gain taldeko 18 piraguista joango dira ostiralean abiatuta, bi furgonetatan, helburu desberdinekin.\nIrati Osa k1ean dagoeneko Txinako Munduko Txapelketarako sailkaturik dago, eta oraingoan k2ko txartela lortzen saiatuko da. Helburu berdina dute 23 urtez azpikoen mailan, k1ean, Martin Egañak eta Unai Azkunek. Txartel bakarra dago jokoan eta, nahiz eta zaila egongo den, gogor saiatuko dira saria lortzen eta Iratirekin batera Txinako Munduko Txapelketarako sailkatu.\nMomentu hauetan Itxas-Gain Espainiako Ligako sailkapen orokorreko 5. postuan dago eta guztien artean lortzen dituzten puntuekin postu bikain hori mantentzea da txapelketako beste helburu nagusia.


Mendiolatik Dogonera - Gaiak - Euskonews\nDOGON HERRIKO NESKA-MUTILAK\nBizitzaren itzalean joan nintzen Afrika ezagutzera.\nAspaldiko ametsa zen eta Mali omen zen Afrikako arima sentitzeko lurralderik interesgarriena. Halaxe esan zidaten eta harantz abiatu nintzen.\nMali, Sahara eta tropiko artean dago, Sahel erdian. Lurralde honetan basamortuko sua eta Niger ibaiaren isuri isilak paisaia magiko bat sortzen du eta herri ugari elkarrekin bizi dira: Touareg-ak, Peul-ak Bozo-ak, Dogon-ak, abeltzainak, arrantzaleak eta nekazariak... Kultura aberastasuna handia da, bakoitzak bere historia du. Guztiek, ordea, hitza erabiltzen dute iragana jarauntsi eta helarazteko, ipuin, mito, abesti eta kontakizunen bitartez herriaren jatorria lekuko zaharren berbatik ikasten dute belaunaldi berriek.\nGidariak lerrotu zidan txostena irakurtzen ari nintzela hartu zuen lur hegazkinak.\nAfrikara iritsi nintzen. Dena berria zen niretzat, eta ikusminak erraiak harrotzen zizkidan. Pausu arinean sartu nintzen Bamako-ko aireportuko aretoan. Berehala jabetu nintzen, ordea, gauzak bestelakoak zirela Afrikan eta lasai ibili behar zela.\nBamako-ri ez nion itxura onik hartu, bazirudien dena itzulipurdika zebilela: zikinkeria, usain txarra, trafikoa ezinezkoa. Kapitalismoaren alderik txarrena nabarmena zen.\n4x4 noranahiko batean gurdi bidez Dejenne-ra iritsi ginen hurrengo egunean eta nire uste txar guztiak desagertu ziren. Dejenne: jakintsuen eta merkatuen hiria. Buztinez eraikita, bertako mezkita paregabearen alboan astelehenero inguruko merkaturik ederrena egiten da Etnia guztietako salkariak, garraio-animaliak, bezeroak, edo bitartekoak enparantza betetzen.\nNeskatila ezkongabeak, bestetako jantziak eta apaingarriak soinean. Ama gaztea, haurra sorbaldan. Senda-belar saltzaileak, arabiar merkatariak, denak sedukzio joko batean murgildurik, merkatuaren osagai zatiezinak. Bizitzaren antzokian eszenifikazio bat.\nEgun osoa pasa genuen hiria eta merkatuan eta denbora laburra egin zitzaidan benetan. Meskita ederra da, baita ederrenen artean ere. Buztinez, lastoz eta olioz eginda, “baco” deitzen dioten teknika batekin eraikita. Dejenne hiri osoa berdin egina dago. Baina etxebizitzen xumetasunaren ondoan meskitak jauregi xarmagarri bat ematen du. Eraikina gizaldi bat zaharra da. XII. gizaldian egindako baten gainean eraikita. Gaur egun ikusten den bezala, erran daiteke herriko biztanleen artean egina dela. Urtero, ur handiak pasatzen direnean, uholdeek hondatzen dutena denen artean konpontzen dute. Adobez egindako munduko eraikinik handiena da. Ezin izan genuen bisitatu.\nMopti: Venezia beltza deitzen zaio. Baliteke. Niger ibaian nabigatzen duten ontziak eraikitzen dira Mopti hiriko ontzioletan, zehatzago errateko ia hiri osoa ontziola handi bat da. Oso interesgarria eta berezia. Afaldu, kaian itzuli bat egin eta garaiz lo egitera erretiratu ginen, biharamunean goiz pinaza batean Niger behera abiatzeko.\nNiger: “ibaien ibaia” esan nahi du bereber hizkuntzan. Denbora luzez sortze-lekua ezezaguna izan zen. Abenturazale anitz ibili ziren iturburuaren bila eta batzuk biziarekin ordaindu zuten ausardia. Ibaia apetaz, Atlantiko-tik gertu, Ginean sortu eta basamortuan sartzen da. Tounboctu aldean supituki itzuli egiten da berriro Atlantikora, Nigerian itsasoratzeko.\nNiger bi hitzetan deskribatu behar banu, “ibai bizia” izanen litzateke. Gure pinaza-k, emeki, gozoki, ibaia nabigatzen zuen. Arrantzaleek unea bizitzen zuten: sareak bota eta uzta itxaron, amua prestatu, arrantzatutako arraia eguzkitan lehortu, astiro, presarik gabe, momentuaren gozamena bizitzen.\nBozo-ek, arrantza gizonak izaki, ibaiaren sekretu guztiak ezagutzen dituzte, sinpatiaz hartu gintuzten eta gure elika-beharrak bete zituzten. Eguerdiro arrain freskoa jaten genuen. Azkenengo egunean, haragia jateko gogoa sentitu genuen, eta oilasko batzuen bila ibai ertzeko herri batean gelditu ginen. Haur piloa gure zain aurkitu genituen. Herrian itzuli bat egin genuen eta oilasko batzuk nahi genituela jabetu orduko, mutikoak eta neskatilak lasterka oilaskoen gibeletik hasi ziren. A ze jaia! Herri osoa besta berezi hartan buru-belarri sartu zen. Hiru oilanda erosi eta haurrez inguraturik joan ginen ontziraino. Ilunabarrean, ibai ertzean hondartza txiki batean gelditu eta haragi errearekin xarmanki ospatu genuen: Niger-en gure azken gaua zen.\nAtzean gelditu zen Niger ur-padura, mila motako txoriekin, bertze hainbat arrain espezieekin. Peul abeltzainek behiak ur bazterretan edanaraztera eramaten dituzten unea magikoa da. Esnez elikatzen dira, eta handiak dira. Gizonak lastozko txapel batez estaltzen dira. Emakumeen apaingarrien eta jantzien koloreak inpresionatzen du. Haurra bizkarrean zapi eder batean bilduta. Burua harro, sudurra eta belarriak kateorratzez apailaturik.\nLepo luzean lepokoak eta arrakadak harro erakusten. Atorra, gona eta gorputz-larruaren sentsualtasuna airean. Eskuturrean, orkatiletan, eraztunak eta harribitxiak. Peul emakumeek ez dute urritzen politak jartzeko unean. Behien joareen tobera, gizonen erausia, zakurren zaunka, karabanen ahotsa eta usainak bizia goraipatzen du.\nTumbuctu, basamortuko sekretua. 333 santuen ortu-santu. Bero ikaragarria egiten zuen, baina hiriak merezi du. Hiriak galdutako handitasunaren aztarnak ikusgai dauzka. Meskita ederrak, familia Kati-ren liburutegia, mundu islamikoan garrantzitsuena. Basamortutik gatza garraioan gamelu-karabanen topagunea. Non dago Tumbuctu-ko urrea? Mediterraneo aldetik hirira ailegatzen ziren mota guztietako produktuak urrearekin ordaintzen zituzten. Urrearen jatorria gizaldietan sekretu bat izan zen. Sekretua izan zen bezala Kati familiak, 1492 urtean Espinatik atera zituen liburu zaharren gorde lekua. Hiriko kaleetan galdu nahi izan nuen.\nGidariak emandako txostena eskuan neraman eta bertan hiru meskita aipatzen ziren: Sankore, Sidi Yahia, eta Djinguereber. Harrigarria zen, baina egundaino Tumbuctu hiriari buruz ez nuen deus entzun edo irakurri, dena berria zen niretzat. Djinquereber meskitaren aurreko larrainean eseri nintzen eta eraikinaren edertasunak hunkitu ninduen. 1327 urtean gauzatua, buztinez eta zurez eraikita, olerki baten antzera lerrokatuak, osagaiak oreka perfektuan lotuta, goi mailako monumentu bihurtuz. Es-Saheli, Granadan sortua. Arkitekto eta olerkaria. Mekara joan zen eta bidean Kanga Mussa Maliko erregea ezagutu zuen eta mezkita eraikitzeko kontratatu zuen. Kanga-Mussa bera ere erromes Meka-ra joana zen. Errege aberatsa, oso aberatsa zen: 600 jopurekin eta 400 laguntzailerekin bidaiatzen zuen.\nIluntzen ari zuen eta ostatura itzultzeko garaia zen.\nOngi sentitzen nintzen. Hantxe nengoen ni, emakume bakarra, europar jantziekin, baina inork ez ninduen gaizki begiratzen, are gehiago, mutil gazteek “Bon anniversaire madame” irribarretsu batez zorionak opatzen zizkidaten (nire urtemuga zen eta lagunek albistea zabaldu zuten). Tuaregak, durbante azpian ezkutatuta, pauso arinean harro beti, gizon artean zebiltzan. Egundaino emazteki batekin. Hala eta guztiz ere gauzak aldatzen ari dira. XIX. gizaldi bukaera Tumbuctu-tik ez zen atzerritar bat bera ere bizirik atera. 1827urtean (Rene Caillie frantziarra bizirik atera zen europar bakarra izan zen. “Azkenean, zorionez, Tumbuctu-n sartu gara” izan ziren bere lehen hitzak) Frantziara itzuli zen eta gobernuak saritu zuen.\n1826. urtean Gordon Laing eskoziarra izan zen Tumbuctu-n sartu zen Europako lehen gizona, baina hiriko agintariek bota egin zuten eta ihes zihoala bi zerbitzarirekin batera hil egin zuten.\nPoliki-poliki ari nintzen Afrikaren ariman sartzen. Tumbuctu gainetik begiratu eta basamortuan sartu ginen, izarpean lo egin eta tuareg familia batekin bazkaltzera joan ginen. Bidean, basamortuan, merkatu bat topatu genuen eta bertan inoiz ikusi ditudan neskatilarik politenak ikusi nituen.\nTuareg-ek ohituraz ez dute ura erabiltzen gorputza garbitzeko. Basamortuan ura onura preziatua da, eta edateko gordetzen da. Gorputz higienerako area, errautsa eta koipea erabiltzen dute. Ilea luzea eramaten dute gizonek eta emakumeek. Ehunka txirikorda orrazten dizkiote elkarri, ile apainketa kolektiboa da, errituala da. Tuareg familian amak hezten ditu neskatilak eta aitak mutikoak. Neskatilak, zazpi-zortzi urterekin hasten dira etxeko lanak amarekin ikasten, larrua zurratzen, ahuntz ilea iruten eta sukaldaritzan, tifinagh karakteretan idazten eta irakurtzen, eta “amazad “ jotzen ikastea ere beharrezkoa da tuareg neskatilentzat.\nAmazad, soka bakarreko biolin txiki bat da eta basamortuko gau luzeak alaitzeko emakumeek arratsetan jotzen dute, sutondoan. Neskatilei, emakume egiten direnean soineko berriak eta bitxiak oparitzen dizkiete, eta “ahal” bileretara joaten hasten dira. Bilera hauetan ezkongabeek parte hartzen dute. Ongi pasatzera joaten dira eta nahi izanez gero “astri” jolasetan aritzen ahal dira. “Astri” sexu jolasak dira eta neska gazteek normaltasunez bizitzen dute. Birjinitateak ez dauka garrantzirik. Interesgarria iruditzen zait tuareg gizartea.\nAwa eta Abdulay\nDogon herrian sartu nintzenean halako hotzikara bat somatu nuen nire barnean. Bandiagara failan aldapetan, inguruarekin bat eginik etxeek ipuin baten txokolatezko eszenifikazio bat dirudite.\nHaurrez inguraturik hasi nuen ibilaldia. Gehienak mutikoak ziren, neskatilak etxean amarekin gelditzen baitira etxekoandre lanak ikasten. Haurrak oso maitagarriak dira, begien ilun distira inguratzen duen zuria eta hortzak izan ezik, dena beltz ederra, gorputza liraina eta malgua. Oinutsik harriz harri, matxinsaltoak bailiran.\nDogon-ak Afrikako herririk interesgarriena dela jotzen da. Animistak. Nekazariek arto txikia ekoizten dute. Jatorrizko baliabide gutxiko lurraldea da, kutsadura gutxi jasandakoa. Bere hizkuntza daukate, baina alfabetorik gabe. Frantsesa da hizkuntza ofiziala. Eskola mendebaldeko eraikinetan ematen da. Nire bigarren eguna zen Dogon herrian eta eskola batean sartu ginen, maisuaren keinu batekin batera haurrak zutitu ziren eta abestuz ongi etorria eman ziguten.\nArratsean, ezin nuen lorik egin, haurrak tinko abesten, gu, turistak, lotsarik gabe omenaldia hartzen, burura etortzen zitzaidan eszenifikazioa ez zitzaidan deus gustatzen.\nBerrogeita hamar urte gibelerat egin nuen. Mendiolako eskolara apaiza etortzen zen abisatu gabe eta berdin egiten genuen. Haur guztiak batera zutitzen ginen eta oroitzen ez naizen jakulatoria bat errezatzen genuen. Ikaragarrizko beldurra ematen zigun apaizak, maistrak gure gaiztakeriak kontatzen zizkion eta gizonak zigorrak ezartzen zizkigun.\nEuskal Herriko baserri batean sortu nintzen, dozena bat etxek osatzen duten auzo batean. Mendiola, izenak berak adierazten du auzoaren jatorria. Noizbait burdinola baten inguruan sortutako kokalekua zen. Eskola baserri batean ematen ziguten, gobernuak maistra bat bidaltzen zuen. Neska gaztetxo bat izaten zen, urtero berria. Hogei bat haur ginen, hiru urtetik hamalau bitartekoak, neskak eta mutilak, denak gela batean. Gazteleraz jakin gabe hasten ginen eskolan eta maistrak ez zekien euskaraz. Nahiko berezia zen gure egoera, euskaraz mintzatzea debekatzen ziguten “kristianoz” egin behar zela erranez. Ez genuen deus ulertzen.\nGoiz erdian atseden bat ematen ziguten eskolan eta denbora ona egiten zuenean mendira joaten ginen jolastera. Gerta zitekeen txorien habi bila denbora ahanztea eta maistra gure bila mendira etortzea. Oso bihurriak ginen eta maistrak ez zuen ongi pasatzen. Han hurbil barnetik hutsa zen gaztainondo bat zegoen eta maistra haserrarazi nahi genuenean zuloan sartzen ginen; neska gaixoa negarrez gure bila ibiltzen zen. Zinez ez zuen ongi pasatzen maistrak gurekin, ez naiz harritzen hurrengo urtean ez etortzea.\nIreli eta Amani herriak bisitatzera atera ginen, berriz ere haurrak nonahi. Ez nintzen arrotza sentitzen. Nire baitan haurtzarora itzuli nintzen eta lagun berriekin harriz harri saltoka Dogon neskatila nintzela uste nuen.\nAbdolay eta Awa neska-mutilak egun osoa nirekin ibili ziren. Eskolan frantsesa ikasi zuten eta nire gaztelera txepelarekin komunikazioa lortu genuen. Dogon-ek eraikuntza kreazioaren mitoa nahi du izan. Herria ipar aldetik hego aldera, gizon bat etzanda bailitzan eraikitzen da.\nBuruan Duguna, Dogon herriko zaharrenarekin gizonak batzartzen diren tokia. Dugunak, zortzi zurezko zutabe dauzka, hainbat arbaso nagusien omenez. Eraikina lastozko sabaiarekin estaltzen da.\nBesoetan, neskatilak hilerokoa daukatenean erretiratzen diren tokia.\nGorputzean, etxe bizitzak eta uzta biltzeko aretoak.\nHankatan, sexu sinboloak, hego-harria emea, eta harri luzea gorantz harra.\nAmma. Jaungoiko kreatzailea, Dogon baitan Amma-k dena sortu du, lurra, ura, animaliak eta ilargia. Sirios izarraren babesean bizi dira. Hirurogei urtero izarra Dogon herritik pasatzen da. Eta ospatzeko jaialdi handi bat egiten da. Sigi jaialdirako Iminana maskara egiten dute. Suge luze bat irudikatzen duen maskara hau hamar metro luze izaten ahal da eta Dogon handiaren lehena irudikatzen du. Herri osoaren aurrean aurkezten da eta jendeak gaizki eginak aitortu ondoren errukia eskatzen du. Gero maskara hau erre egiten da, hurrengo jaialdirako berri bat egiten hasteko.\nAbdulay-ek Dogon herriaren historia kontatu nahi zidan. Aspaldi, duela denbora asko, baketsu bizi ziren, urruti, oso urruti. Mutikoak ez daki non eta noiz. Baina Jaungoikoa kendu nahi izan zioten beste bat gurtzeko eta, dogon-ek ihes egin zuten, ez zuten inoren jopu izan nahi, libre jaio ziren eta horrela nahi zuten hil. Denbora luzea egin zuten bidean. Basamortuan gosea eta egarria jasan zuten. Gero ur handia topatu zuten eta krokodilo baten gainean pasa zuten. Krokodiloa betiko gelditu zen beraiekin bizitzen.\nBeraz, joan ginen ikustera eta animalia gizagaixoa erdi lo, halako putzu uher batean zegoen, bakar-bakarrik asper-asper eginda. Krokodiloa sakratua da eta egon bertzerik ez du egiten, errege bati bezala ematen diogu jatera. Erran zidan Abdulay-ek, eskumuturrean zeraman krokodiloa eskuturrekoan zizelkatua, keinu batekin erakusten zidan bitartean.\n“Zure herrian ez dago krokodilorik?” Aba-k galde egin zidan. “Bada... ez. Baina suge handi bat badugu. Sugar sugea. Kobazulotan bizi da eta lamien nagusia da”. Erantzun nion.\n“Bandiagara failara iritsi ginenean”, zion Abdulay-ek kontakizunari jarraituz “gizon txiki gorri batzuk bizi ziren. Tellen herria harkaitz koba zulotan buztinezko etxetxotan, baino ez ginen elkarrekin ongi konpondu eta alde egin zuten. Tellen- kulturari anitz zor diogu, buztinarekin eraikitzen maisuak ziren. Naturarekin oreka perfektu batean integraturik etxebizitzek kreazioaren mitoa adierazten dute.\nArratsaldean maskarada prestatu zuten turistentzat. Txokolatezko etxe artean baobab handi baten azpian maskarada koloretsu bat eskaini ziguten. Bidaia-koadernoa hartu eta hasi nintzen marraztu nahian. Awa hurbildu zitzaidan irribarretsu, bistan zegoen ez nuela asmatzen.\n— Nahi al duzu nik marraztea maskarak? —Galdetu zidan emeki.\n— Bai horixe! Pozik erantzun nion.\nNeskatila joan zen eta ni maskarada begira liluraturik gelditu nintzen. Maskara ugari dauzkate: animaliak, pertsonaiak, bizigabeak. Kanaga oso ezaguna da, txori bat irudikatzen du, eta eramailea babesten du hildako animaliarengandik. Sigire maskarak Hogon-en etxea, tradizioak babesten duen herriko gizon zaharrena irudikatzen du. Eta horrela gorrina uxatzeko, edo bozioa sendatzeko eta abar luze bat. Hildakoarekiko erritoetan janzten dituzte maskarak gehienetan. Hildakoen arimak bakea aurki dezaten. Abdulay nire ondoan zegoen, maskara bakoitzaren intentzioa ematen saiatzen zen.\nEz nuen Awa inon ikusten eta mutikoari galdetu nion ea bazekien neska non zegoen —“Ezin du hemen egon, emakumeek ezin dute maskaradetan egon”— erantzun zidan.\nOstatuaren terrazan zaku batean lo egiten nuen. Herrian argirik ez zegoen, baino erre usaia sumatzen nuen. Familiak sutondoan afaltzen irudikatzen nituen. Urrunean minarete baten matraka entzuten zen. —A ze madarikazioa!— pentsatu nuen. Erlijioa bazterrak nahastera...\nZortzi bat urte izanen nituen etxean aitak irratia erosi zuenean. Iraultza bat izan zen irratiarena gure sukaldean. Aitak apaltxo bat egin zuen eta amak tresna berria estaltzeko kortinatxo bat egin zion, eskuin aldean begi handi bat zeukan irratiak, nonbait ezin zen estali, hortaz agerian gelditu zen eta etxeko euli guztiek bertan kaka egiten zuten.\nIrratia erosi arte arratsetan, sutondoan arrosarioa errezatzen genuen. Benetan xelebreak ziren gure arrosario haiek. Aitak zare bat arto erauzten zuen bitartean haurrok gaztaina paderari lagatzean zintzilik epeka itzuli bat ematen genion, amak bitartean afaria egiten zuen, eta eskuak okupatuta edukitzen zituenez “Agur Mariak” zenbatzen zituen. Eta horrela izaten zen “Bat agur Mar... Bi agur Ma...” eta horrela hamar arte. Gerta zitekeen errezo erdian amak aitari “oiloak bazkatu dituzu?” galdetzea. Letaniak, ez dakit zergatik, latinez errezatzen genituen, latinez eta ikaragarrizko abiadan, afariaren usain gozoak animaturik, orapronobisorapronobis... Irratia aitak ekarri zuen eta gure etxean ez zen egundaino arrosariorik errezatu. Arrosaioaren ordez irratia entzuten genuen.\nArgi-hastean oilarrek iratzarri ninduten, handik gutxira Awa etorri zitzaidan marrazki piloarekin. Ezkutuan lerrotu zizkidan gustukoak hautatzeko erranez. Benetan politak ziren eta denak hartu nizkion. Neramazkien margoak eta boligrafo guztiak eman nizkion. Neskatila pozik gelditu zen. Behin eta berriro galdetzen zidan ea gustatu zitzaizkidan bere marrazkiak. “Bai, oso onak dira, jarraitu marrazten” erantzun nion. Irribarretsu baietz erran zidan eta matxinsaltoen antzera harriz harri joan zen.


Euskalduntzeko, euskaltegia - Sakana - Guaixe.eus\nItsasi euskaltegiaren mustutzea\nGuaixe 2015-09-24 08:24\nMutsutze ekitaldiko une bat\nEraikina mustu ondoren helduen euskalduntze eta alfabetatze klaseak gaur hasiko dira.\nTelefono deiak, whatsapp eta telegram mezuak eta bisitak. Halakoak jasotzen aritu dira etengabe azken egunetan AEKren Itsasi euskaltegian. Helduen euskalduntzeko matrikulazio kanpaina despeditzear eta egutegiak eta taldeak ixten aritu dira AEK-ko kideak (ikus beheko taula).\nLangintza horrekin batera, Itsasi euskaltegi handitu eta berritua egoki jartzeko lanak izan dituzte irail hasieratik. Guztia behar bezala txukunduta. Ostiralean mustu zuten egoitza berria eta bisitarien oniritzia jaso zuen inbertsioak. Sakanako AEKko Patxi Floresek eman zien ongi etorria ekitaldira hurbildu ziren guztiei. Ibarrean helduen euskalduntze-alfabetatzeak egindako ibilbidearen errepaso arina egin zuen.\nNafarroako AEK-ko arduradun Xabier Gartziak adierazi zuenez, Sakanari zerbitzu emateko eta sakandarrak euskalduntzeko da Itsasi euskaltegia. Gartziak gaineratu zuenez, “AEKren metodoarekin nahi duen guztiak ikasi eta hitz egin dezake euskaraz”. Ikaste prozesu horretan AEK laguntzailea dela, “protagonistak ikasleak baitira”. Euskararen tokia berreskuratzeko deia egin zuen, Euskal Herrian euskaraz bizi ahal izateko. Horretarako, euskararen aldeko hizkuntza politikak aldarrikatu zituen Gartziak. Lege babesa, plangintzak, baliabideak eta diskurtsoa beharrezko jo zituen. Halakoak izanez gero “AEK konplize izanen da”, ziurtatu zuen Gartziak.\nLeire Bujanda Morok dantzatutako aurreskuaren eta Olga Martinez Rodriguez ikasleak zinta moztu ondoren, Itsasi euskaltegi berritu eta handitua ezagutzeko aukera izan zen. Ehun bat pertsona izan ziren ekitaldian. Haien artean zeuden, besteak beste, AEKren zuzendaritzako kide guztiak, Euskarabideako buru Mikel Arregi, Kontseiluko Paul Bilbao, Hizkuntza Eskubideen Behatokiko Garbiñe Petriati, Berria egunkariko Pello Urzelai, Sakanako bertso eskolako Josema Leitza, Bierrik fundazioko Iñaki Mundiñano, EHEko kideak, Iñigo Aritza eta Sagrado Corazoneko ordezkariak, Asun Fernandez de Garaialde parlamentaria, Irañeta, Arbizu, Etxarri Aranatz eta Altsasuko alkateak eta zinegotziak. Baita ikasle eta irakasle ohi ugari ere.\nAltsasuko bertso eskolakoak euskaltegian elkartzen dira eta mustutzean ezin ziren falta. Haietako bi aritu ziren bertsotan. Edor Zubeldia akordeoian lagun zuela Maider Ansak Pirritx eta Porrotxen Egiozu euskaraz kanta abestu zuen. AEK-ko ikasle eta irakasleen oraingo eta garai bateko argazkiez osatutako proiekzioa ere ikusgai izan zen.\nSakanako AEKren eskaintza*\nHerria Maila Ordutegia Egunak\nIrurtzun A2 9:30etik 11:30era Al-Az\nA2 19:00etatik 21:30era Al, Az\nB2 15:30etik 17:00etara Al, Ar, Og, Ol\nEtxarri A. B1 15:00etatik 16:30era Al, Ar, Og, Ol\nAltsasu Hastapena 9:30etik 11:30era Al-Og\nHastapena 19:00etatik 21:00etara Al-Og\nA1+ 9:30etik 11:30era Al-Og\nA1+ 16:00etatik 18:00etara Al-Og\nA2+ 9:30etik 11:30era Al-Og\nA2+ 19:00etatik 21:00etara Al-Og\nB2 8:30etik 10:30era Al-Og\nB2 9:30etik 11:00etara Al-Og\nB2 17:00etatik 19:00etara Al-Og\nEGA 9:30etik 12:00etara Al, Az,Og\nEGA 18:30etik 21:00etara Al, Az, Og\nEGA 9:30etik 13:30era Larunbata\n* Auto-ikaskuntza eta Mintzakide programa ere bai.


Euskal kulturari buruzko sentsibilizazio tailerrak Baionako presondegian – KULTUR SHAREA\nTokiko hainbat artistek euskal dantzaren eta musikaren inguruko topaketak animatu dituzte.\nEuskal Kultur Erakundeak presondegietako gizarteratze zerbitzuarekin partaidetza berri bat garatu du, Baionako presondegian atxilotutako pertsonei euskal kultura hobeki ezagutarazteko asmoz.\nHala, pasa den uztailaren 6tik 8ra bitartean, euskal erakundeak bi orduko hiru topaketa koordinatu zituen artisten eta presoen artean. Bilaka Kolektiboak, Iparraldeko Dantzarien Biltzarrak edo Xabi Etcheverry eta Paxkal Irigoien musikariek dantza tailer bat, musikaren inguruko beste bat, eta azkenik, musika eta dantza uztartzen dituen hirugarren bat gidatu zituzten. “Abentura humano eta artistiko honetan parte hartu zuten lehen artista hauen esperientzia aberasgarria bezain zoragarria izan da”, adierazi du Maia Etchandy EKEko kultura bitartekaritzaren arduradunak eta udazkenean euskal kulturari buruzko laugarren tailer bat egingo dutela iragarri du.\nLehen aldia da EKE-k horrelako tailerrak antolatzen dituela, baina gehiagotan izan da presondegian izan ere, 2020an, erakundeak liburu elebidunak eskaini zizkion presondegiko liburutegiari, eskaintza aberasteko helburuz.\nEuskal kulturaren inguruko ezagutza eta sentsibilizazioa da EKE-ren ardatz nagusienetako bat. Kultura arartekolaritzaren alorrean eramaten dituen ekintzak publiko mota ezberdinei zuzentzen dira eta euskal kultura guztientzat eskuragarri izatea dute helburu. Horregatik, erakundea ez da bakarrik ari eta artistekin zein kultura, heziketa edo gizarte eragile ezberdinekin egitasmoak garatzeko aukerak biderkatzen ditu.\nZabalik da ‘Egin Leku!’ Musikari euskaldun hasiberrientzako deialdia


2017/08 Hazparne - Azpeitia - Herritarrekin Hazparne\n27 Aug 2017/08 Hazparne – Azpeitia\nPosted at 11:38h in Gure ekintzak\tby\tHerritarrekin\nELGAR EZAGUTU, ERRESPETATU, ABERASTU\nAURTEN HAZPARNE eta Azpeitia herrien arteko senidetzearen 30. urtemuga ospatzen dugu. Definizioak dio senidetze bat trukatze soziokulturaletan gauzatzen den bi herri ezberdinen herrien arteko harreman bat dela.\nGuretzat, Herritarrekin hautetsientzat, bi herri ezberdinen arteko harreman hori adiskide elkartzeaz baino haratago doa. Hazparne eta Azpeitia herrien arteko senidetze hau tresna garrantzitsu bat da arlo ezberdinetan ditugun ezagutzak, esperientziak eta gaitasunak trukatzeko (kulturan, ekonomian, kiroletan, laborantzan…). Baina, ororen gainetik, Euskal Herriko bi herrien arteko kohesioa sustatzeko aukera bat da; hizkuntza bera, historia amankomuna eta herri baketsu batean duintasunez bizitzeko xedea duten Euskal herriko bi herrien arteko tinkotasuna aldarikatzeko aukera bat da.\nGure senidetzea tokiko aberastasunean oinarritzen da, hala nola bi herriko biztanleen, elkarteen eta hainbat eguneroko aktoreen berezko engaiamenduan.\nGure parekatze hori ahal bezain onuragarria izan dadin, batzen gaituzten lotura naturalak azkartu behar ditugu, gure esperientzia eta problematikak trukatuz, kolaborazioa eta kooperazioa sendotzeko asmoz. Ondorioz, herrietan bertan akzio ezberdinak, ekimenak eta proiektu amankomunak (hizkuntz eta kultura trukaketak, enpresa ikastaroak, komertzio eta ekonomia trukaketak….) bermatzen ahalko dira.\nHerriko etxeak biztanleengan engaiatu behar dira, eta hurbilketa prozesuan, identitate amankomunaren indartzean baita lurraldeko ezagupenean ere lagundu. Honen bezalako senidetza batean, intentzio deklarazio bat ez da nahikoa, herriko etxearen engaiamendua benetakoa izan behar da.\nAzken urte hauetan, mugatik bi aldetako trukaketak areagotu dira. Hainbat aldaketa gertatu dira, izan politika arloan, edota arlo instituzionalean, Iparraldean Euskal Herriko herri elkargoaren sortzearekin adibidez. Bada garaia denok batera Euskal Herriko erronkei aurre egin diezagun.\nGaur egun, Herritarrekin hautetsien asmoa da bi herrietako biztanleen arteko harremana iraunkortzeko aktiboki lan egitea , gure identitate amankomunean oinarritzen den berezko eraikuntza nazionala baten hasikinak sortzeko asmoz.\nHazparneko Senidetze Komitea bihotzez eskertzen dugu, trukaketa baliosak bizitzeko bideak eskaintzen dizkigulako. Bestalde, Hazpandar guziak kartsuki gomitatzen ditugu uda honetako 2 momentu garrantzitsuetan parte hartzera, Hazparne eta Azpeitiako herritarren elkarguneak izango direlako :\nUZTAILAK 25 : BASERRITAR EGUNEAN AZPEITIAN.\nI RAIL AK 23 : SENIDETZEAREN EGUNEAN HAZPARNEN.


Ez entsaiorik, ez aktuaziorik, baina partiturak idazten lanean - Ustekabe txaranga\n2020-03-13\tBy\tjosu\tEz dago iruzkinik\nKoronabirusaren hedapena gelditzen laguntzeko, erabaki dugu Ustekabe txarangaren jarduera arrunta etetea. Bertan behera utzi ditugu datozen asteotako entsaioak.\nTxaranga handi xamarra gara: hamasei lagun elkartzen gara normalean, igandetan egiten ditugun entsaioetan. Iruditu zaigu arduraz jokatu beharra geneukala, eta erabaki dugu onena zela gure topaketak bertan behera uztea.\nKontratazioa irekita dago udako agendarako, baina ez ditugu emanaldi berriak hartuko datozen asteotarako. Martxoko jarduera bertan behera utzi dugu, oraingoz, eta hortik aurrera ikusiko dugu zer nolako gomendioak ematen dituzten osasun agintariek. Eskatutako prebentzio neurri guztiak beteko ditugu guk.\nPartiturak egiten ari gara\nBien bitartean, etxeko lanetan dihardugu. Ez elkartzea erabaki dugu, baina beste lan batzuei ekin diegu. Aurten 20 urte beteko ditugula aitzaki hartuta, diska bat grabatzera goaz. Proiektua laster aurkeztuko dugu, baina iragarri dezakegu gaur bertan hasi dugula partituren moldaketarako ekoizpena.\nEz dago iruzkinik "Ez entsaiorik, ez aktuaziorik, baina partiturak idazten lanean"


HEZKIDETZAN ESKU HARTZEN talde-bloga: 2022-03-13\nZaintza, tratu onen abiapuntua\nAste honetako gaian tratu onek duten garrantzia aztertu dugu elkarbizitza positiboa lortzeko. Eskainitako irakurgaian esaten den moduan "pertsonen arteko harreman-dimentsioa bezain garrantzitsua da pertsona barrukoarena". Geure buruarekin ondo sentitzeko gai bagara, besteekin harreman osasuntsu eta askeak eraikitzeko gai izango gara. Aldaketa, geure baitan hasi behar da. Gure erantzukizunetik, erantzukizun partekatura.\nAurreko edizioetako sarreretatik "Zaindu ditzagun gure harremanak" hautatu dut zaintza eta maitasun erromantiko kontzeptuak azpimarratzen dituelako harremanak zaintzeko. Post-ean porposatutako bideoak oso interesgarriak iruditu zaizkit hausnarketa sustatzeko.\nIkasleekin gai hau lantzeko aproposa izan daitekeen baliabideak, bereziki nerabekin, hauek dira:\nGaztelaniazko irakasgaian, bideo hau egokia izan daiteke RAEren definizioen bidez pentsamendu kritikoa lantzeko. Zer transmititzen dute bideoan aipatzen diren maitasunaren definizioek?\nTutoretzan maitasun erromatikoaren mitoa debate sortzeko\nEta amaitzeko, Kanarietako gobernuaren gida hau, "Aprendiendo a relacionarme con buenos tratos”, nabarmendu nahi dut irakurketa errazean idatzita dagoelako, eta adibide on bat da gure materialak nola egokitu ditzakegun gure ikasle guztien ulermena errazteko.\nNire ustez, hau guztia hezkuntzan/jendartean lantzeko erronketako batzuk hauek dira:\nAutoezagutza, gorputzaren onarpena, autoestimua, asertibitatea garatzeko estrategiak lantzea.\nHarreman osasuntsuak eta harremanak zaintzeko kontepentziak garatzea.\nMaitasun osasuntsuan oinarritutako ereduak aurkeztea eta lantzea.\nMaitasun erromantikoaren mitoa aztertzea, eta uko egitea.\nZaintzari prestigioa ematea.\nElkarbizitza planetan gai hau txertatzea era sistematikoa lantzeko. Positibotik heztea.\nGure ingurunea zaintzea: pertsonak, animaliak eta objektuak.\nEkofeminimoaren ideiak zabaltzea. Giza bizitza erdigunean kokatuz eta produkzioa haren zerbitzura jarriz eta ez alderantziz.\nETIKETAK #AnaO, Tratu onak\nEzer baino lehen: tratu onak\nBadirudi tratu onak ematea zerbait erraza izan behar dela, baina ba al dakigu tratu onak ematen? Inork irakatsi al digu hori egiten?\nGeure burua maitatu behar dugu, besteak maitatu ahal izateko. Geure burua errespetatu behar dugu besteak errespetatzeko... Horiek dira tratu onak emateko oinarri nagusienak.\nHorrekin lotuta, hauxe da aurreko ediziotik aukeratu dudan sarrera. Uste dut oso ondo azaltzen dituela egunerokoan gerta daitekeen hainbat egoera.\nRuper Ordorikaren abesti honek gauza oso sinpleak esaten ditu, baina sakontasun handikoak: zaindu maite duzun hori!\nZer erronka daukagu?\n-Eredu berriak sortzea.\n-Lanketa pertsonala eta kolektiboa egitea.\n-Harreman osasuntsuak eraikitzea.\nErronka horiek guztiak hezkuntzatik haragoko erronkak dira. Askotan azaldu bezala, hezkuntzatik lantzea ezinbestekoa da, baina baita beste gizarte-eremuetatik ere.\nSolasaldi honetan hezkuntzan lantzeko zenbait proposamen egiten digute:\nETIKETAK #Nereanaiz, Tratu onak\nGreba egunetan ere leloa izan da, ezta?\nEz dut uste zaila ulertzeko kontzeptua denik, beste batzuekin gertatu daitekeen ez bezala. Gaur garena, zaindu gaituztenei zor diegu, gehienetan oraindik amak izan direlarik. Beraz, non dago arazoa honekin?\nAurreko edizioko honako sarrera hau nahi nuke gomendatu oraingoan, batez ere, Mari Jose Urruzolaren proposamenak partekatzen dituelako elkarbizitza positiboa sustatzeko. Ekintza errazak dira, esfortzurik eskatzen ez dutenak askotan. Eta hainbeste aldatuko luke bizitza.... zer esanik ez dago mundu mailan bizitzen ari garen egoerak ikusita.\nZaintzari lotutako abestiak pentsatzen ez naz kapaza izan ondoko bietatik bakarra aukeratzen, beraz, zuei utziko dizuet ardura!\nLehenengo honetan, Mariak EZETZ esateari buruz hitz egiten du, gure buruan pentsatzea aldarrikatzen du, hori ez baita norberekeria, AUTOZAINTZA baizik.\nBigarren hau konplexua da... gorputz barnera begirada botatzen du, keinu txikiak hadi egiten ditu eta bizitzaren edertasuna aldarrikatzen du. Benetan sakona.\nEgia esan, Rozalenen edozein abestik hasunarketara eramango gaitu, plazer izugarria da bera entzutea.\nZoritxarrez, ematen du sistemak guztiz kontrakoa egitera eramaten gaituela: zenbat eta gutxiago pentsatu gure buruan, gehiago produzituko dugu eta, beraz, gutxiago zaindu; horrela, sistematik menpeko bilakatuz. Horixe da guztiok daukagun erronka, denbora GELDITU. Hemen egon, segunduak baloratu, merezi duena balioztatu... eta guk, gainera, hori dena ikasleei transmititu.\nNire ustez, erronkarik zailenetarikoa daukagu hau, zaintzarena. Hala ere, nik beti izango naiz MAITASUSNAren aldekoa edozer egiteko.\nAnimo taldekideok, edertasuna barnean daukagu.\nETIKETAK #Irati, Tratu onak\nZAINTZARAKO, TRATU ONAK\n▶ Iazko blogetik sarrera bat aukeratu beharko banu honakoa litzateke:\n“Tratu onak uneoro” du izenburu eta honako aspektuak nabarmenduko nituzke bertatik:\n- Tratu txarrak identifikatzen laguntzeko bideoa\n- Zaintzari eta zaintzaren errekonozimenduari buruzko hausnarketa interesgarria\n- Gaiari buruzko baliabideak jasotzen dituen linka\n▶ Ikasleekin lantzeko aproposa izan daitekeen baliabide eta abesti/bideoren bat aurkeztekotan, hauexek:\nNiri asko gustatzen zaidanez kanten bidez edukiak edo bestelakoak lantzea, gai honetarako Olatz Salvador musikariaren kanta hau proposatzen dut: Gelditu hor https://www.youtube.com/watch?v=o1VXqkL1nbA\nBestalde, sormena ere edukien lanketarako aproposa deritzot. Ildo horretatik, bertso ikasgelan topa dezakegun bertso-sorta hau proposatuko dut. Tratu onak du izenburu eta bete-betean jotzen du lantzen ari garen gaiarekin https://bertsoikasgela.eus/baliabideak/19/\n▶ Nire ustez hau guztia hezkuntzan/jendartean lantzeko erronketako batzuk hauek dira:\n- Eredu onak ematea\n- Ikasleen eduki hauek lantzea (beste batzuen artean):\no Ondo tratatzen ari diren aztertzeko indikadoreak\no Ongi sentiarazten gaituen harremana sustatzea\no Berdin da zenbat denborako harremanaz ari garen\no Honelako ideiak indartzea: egon on egiten dizun pertsonarekin\no Komunikazioaren garrantzia, zelan sentitzen garen esateko\no Tratu onak merezi ditugu guztiok (guk geuk eman gure buruari)\no Desio duguna zer den adieraztea garrantzitsua da. Hori ikasketa bat ere bada\n- Hezkuntza komunitate osoa norabide berean jartzea eta inplikatzea\n- Ikastetxean gaia lantzeko espazioak eta denborak txertatzea.\nETIKETAK #oihanaB, Tratu onak\nTRUKO (TXARRA) ALA TRATU (ONA)?\nIazko ikaskideen post-etatik hurrengoko hau aukeratu dot:\n“TRATU ONETIK ELKARBIZITZA POSITIBORANTZ”\nAukeraketa honen arrazoia testuaren koherentzian dago batez ere. Baina baita proposatzen dituen baliabideen kopuru eta kalitateagatik ere. Bere sarrera ez da batere leuna, horren zuzena den baieztapen honekin kolpatzen baitu irakurlea hasieratik: “Ikastaroa aurrera joan den heinean, behin eta berriz agerian geratu da itxuran berdintasunaren aldekoa den arrazoibidea erakusten badu ere, eskolak ez duela berdintasunean hezten”.\nBaina arazoa aurkeztu ondoren irtenbidea ere proposatzen du, eta horretan datza post honen kalitatea nire ustez: Eskolaren azken helburua ikasle bakoitzaren garapen integrala den neurrian, pertsona bakoitzarentzat leku seguru bihurtu behar dugu. Nola? Ikasle bakoitza askatasunean eta berdintasunean heziz. Horretarako gako bat, aste honetako gaia: tratu onak, hezkuntza-komunitatean harremanetarako ardatz. Horren bitartez benetako elkarbizitza positibora iritsiko gara.”\nIkasleekin lantzeko aproposa izan daitekeen baliabide eta abesti/bideo bat aurkeztu:\nNik hain ederra den abesti herrikoi hau proposatzen dot: “Maitiak galde egin zautan”.\nKontuz zeren abestia ospetsua bada ere, bere garaian Aita Donostiak jasotako doinua eta egun denok ezagutzen doguna ez dute zerikusirik. Dena dela, atal honetan hitzak aztertuko ditugu, eta ez musika.\nHain ospetsua eta doinu ederra daukan kantu herrikoi honek baditu bertso batzuk zeintzuk gaurko ikuspegi guztietatik ez zutenak pasatuko inolako filtrorik. Horregatik utzi behar al dogu berau abesteari? Ez dot uste hori ere irtenbidea denik. Agian hobeto da ikasleei azaltzea zer dagoen hor azpian, zein den testu horren eratorria eta testuingurua. Bai gaiagatik eta bai eskatzen dabien jakintza mailagatik agian DBH3-4 mailetarako iruditzen zait egokiena.\nMAITIAK ERRAN ZAUTAN\nMAITEAK ESAN ZIDAN\n(Eratorria: Eusko Ikaskuntza / Euskal Kantutegia)\nLehen bertsoa guztiz suntzitzailea da kulturaniztasunaren ikespegitik. Emakumeari bere bikoteak galdetu dio ea polita den, polita bai, baina azal kolore beltza duela… Arrazakeri (eta matxista ere? Ohartu emakumeari atsekituta dagoela hain zuzen ere) kutsua duen testu honen eratorria kristauen bibliaren barnean, Salomonen “El Cantar de los Cantares”-en oinarrituta omen dago. Irakurri dezagun lehenik euskal kantuaren bertsioa:\n“Maitiak erran zautan\nPollit, pollit nintzela,\nBainan larrua beltz”.\nEta orain aztertu ditzagun aipatu dogun bibliako hurrengoko bertsoak:\n"Beltza naiz, baina barregarria, Jerusalemgo alabak,\nQuedarreko dendak bezala, Salmaren pabiloiak bezala. "\n"Beltzarana naiz, baina ederra, Jerusalemgo alabak,\nQuedarreko dendak bezala, Salomonen pabiloiak bezala. "\nHortaz, egun horrenbeste kritikatzen doguzan erregaeton musika erritmoarekin batera datozen hitzak, benetan kritikagarriak badira ere gehienak, agian horrelako adibide bat plazaratzea ere ez legoke txarto. Azken finean KULTURA GUZTIETAN daukagu zerbait aztertzeko eta iritzi kritikoz ber-ikusteko. Dena dela, zein polita den abesti hau Imanol abeslariaren abotsean… (doinu desberdina baina hitz berdinak)\nZein dira zure ustez hau guztia hezkuntzan/jendartean lantzeko erronkak?\nNire ustez eta aurrekotan behin baino gehiagotan esan dodanarekin bat eginik, zailagoa ikusten dot gai hau tratatzea gizarteko eremuetan hezkuntzan tratatzea baino. Azken fienan, gutxienez Ikasleak irakasleak zer esaten duen entzungo du eta askok kontutan hartu eta barneratu ere. Aldiz, gizartean kontu hauek beste historia bat dira. Erosotasuna, inertziak, pauta kulturalak, erresistentziak, urteetan “irabazitako pribilegioak”,… Hau da, esango genuke zoritxarrez ia guztia kontra dagoela.\nHezkuntzara murgilduz erronka nagusi bat autoestimua lantzea izango litzateke nire iritziz. Hona hemen zer esaten dozkun HEZIBERRI 2020-k autoestimuari buruz IKASTEN ETA PENTSATZEN IKASTEKO KONPETENTZIA atalaren barnean:\n“Gertatu direnak ulertzen laguntzen dute norberak sortutako ideiek, planteatutako egoerari erantzuna ematen, nork bere jokabidearen ardura hartzen eta autokontzeptu positiboa eta autoestimu baliotsua garatzen”. (76.or.)\nNORBERA IZATEN IKASTEKO KONPETENTZIA barnean, autorregulazioari eta autorrealizazioari buruz hitzegiterakoan honako hau diño HEZIBERRI-k:\n“Autoestimua garatzea, hau da, norbere buruaren gaineko balioespen positiboa eta errealista (dimentsio afektiboa)”. (94.or.)\nAurrerago, Norbera izaten ikasteko konpetentzia:\n“Adimen emozionala garatzeko aukera handiak ematen ditu ikaskuntza arlo honek. Eguneroko bizitzako egoerak antzezteko aukera ematen digu jolasaren testuinguruak, eta antzeztean bizi dituen egoera askotarikoen bidez, emozioak eta portaera motorra autorregulatzeko aukera izango du ikasleak, baita errealitate-oinarri doitua izango duen autokontzeptua eta autoestimua lantzeko ere. Era berean, autokontzientzia, autokontrola, motibazioa, enpatia eta harremanen kontrola landuko ditu, funtsezko direnak gure nortasuna modu harmonikoan eta orekatuan garatzeko”. 145.or.\nHortaz, dokumentuetan bada ere bideak nolabait markatuta daude. Orain Laster heldu behar zaigun curriculum berrian agian zerbait aldatzen da eremu honetan ere: onerako izan dadila!\nETIKETAK #EugenBidegain, Tratu onak\nBELDURRIK GABE, ASKE HEZI\nAste honetako gaian indarkeria matxistaren aspektu desberdinak aztertu ditugu gure materialen artean; maitasun erromantikoa, mikromatxismoak eta LGTBIQ+ fobiak deseraiki behar ditugu DENON artean, benetan botere harremanak eta indarkeria desagerrarazteko.\nAutorea: Alicia Murillo Ruiz\nAurreko edizioetako postean artean Ez beldurrik eman ez beldurrik jasan aukeratu dut, nire postaren izenburuarekin bat dator eta;\nBertan begiradaren aldaketa aipatzen du aldaketa eragiteko, fokoa gizonengan jartzea; modu grafikoan ere aipatzen ditu maskulinitate toxikoaren ezaugarriak eta mikromatxismoen inguruko bideo pare bat.\nNik maskulinitateen gaia oso aproposa ikusten dut ikastetxeetan eta eremu hezitzaileetan lantzeko (irakasleekin, gurasoekin, ea).\nMaskulinitateak monografikoan (Beldur barik) zenbait artikulu eta baliabideen erreferentziak eskuragarri daude eta hauek aukeratu ditut:\nBideoa: Los hombres no lloran (12:20m)\nIruditzen zait ez gaudela ohituta ikustera gizonak beraien gizon izatearen inguruan hausnarketa egitera eta beraien sentimenduak hain argi eta era naturalean adierazten.\nBideoa: Maskulinitatearen tranpak . Ibai Fresnedo.(2:34m ). Modu orijinalean azaltzen ditu gizontasun ereduaren ezaugarriak.\nIkasleekin lantzeko ere aproposak iruditzen zaizkit ondoko baliabideak:\nBeldur Barik-ekoek dituzten unitateak, horien artean neska mutilek indarkeria sexistaren inguruko aspektuak lantzeko:\nGazteak eta harremanak bideoa (3:59 m); DBHko ikasleekin lantzeko aproposa iruditzen zait;\nformato artistikoan egindakoa, bizkaierazko euskalkian..\nMaitasun erromantikoaren hainbat manifestazio aurkezten dira, ikasleekin eztabaidatzeko.\nBukatzeko, guzti hau lantzeko justifikazioa baino guztiok lortu beharreko erronkak ditugula esango nuke:\n-Indarkeria matxistaren aurkako jarrera aktiboa sustatzea.\n- Maskulinitate berrien ereduak ezagutu eta eraiki.\n- Emakumeen ahalduntze pertsonala eta kolektiboa zabaldu, autodefentsa feministaren bidez.\nETIKETAK #AmaiaaN, Indarkeria matxistak\nINDARKERIA INDARREZ GAITZETSI\nIndarkeria matxista izan dugu jomuga aste honetan, gai latza bezain iluna, eta jendartean presenteegi dagoena, zoritxarrez. Ezin esan, ordea, denon betaurrekoetatik ikusten denik; izan ere, askok eta askok ez diote antzematen. Beraz, ezinbestekoa da azpimarra horretan jartzea. Izan ere, edozelako indarkeria matxista identifikatzea ezinbestekoa da, identifikatzeke nekez salatu baitaiteke. Horretan, ezbairik gabe, berebiziko garrantzia du hezkuntzak: erantzukizun itzela. Prebentzioan fokua jarrita, ikasleei askotariko indarkeriak identifikatzen erakutsi behar diegu, halakorik pairatuz gero irmo sala dezaten, konplexurik eta beldurrik gabe.\nHorretarako, DBHko 2. ziklorako egokia iruditu zait indarkeria zer den oso modu argian eta esplizituan azaltzen duen iritzi-artikulua, hain zuzen ere, Onintza Enbeitak azaroaren 25ean Indarkeria Matxisten Kontrako Nazioarteko Egunaren harira BERRIAn argitaratutako hau:\nHorrekin batera, Batxilergorako Uxue Apaolazaren Umeek gezurra esaten dutenetik ipuin-liburuko “Igandea” narrazioa gomendatuko nuke; protagonistak jasaten duen indarkeriaren gainean gogoeta egiteko egoki deritzot.\nEzin aipatzeke laga Arantxa Iturberen Lehenago zen berandu liburuko “Maria eta Jose”, ipuin laburra bezain zabala. Taldean lantzeko egokia hau ere, DBHko bi zikloetan eta batxilergoan.\nBlogeko iazko ekarpenak direla eta, honako hau aukeratu dut, datu esanguratsuak barnebiltzen dituelako, eta oso modu argian azaltzen, gainera.\nHaitzuloaren kanpoaldean argi morea ikusiko ahal dute gure gazteek?\nETIKETAK #ilargibetea, Indarkeria matxistak\nERREZAGO EGITEN DUT BORROKA HASERRETIK TRISTURATIK...\nMaitasun erromantikoaren mitoak ezabatuz\nArazoaren parte badira, konponketaren parte ere ba...


Homofobiaren argazki bat | Gizartea | Berria\nLes Bascos elkartearen galdeketa batek dio erasoen laurdena ikastetxeetan gertatu direla. Botere publikoak sentsibilizazio eta prebentzio lanak indartzera bultzatu nahi dituzte\nLes Bascos LGTB taldeko kideen prentsaurrekoa, atzo goizean, Baionako Txalaparta egoitzan. GUILLAUME FAUVEAU Tamaina handiagoan ikusi\n«Ipar Euskal Herrian ere homofobia errealitate bat da». Hala adierazi du Beñat Gachen Les Bascos elkarteko presidenteak, homofobiari buruz egin berri duten inkestaren emaitzak aurkeztu ondotik. Prebentzio eta sentsibilizazio kanpainak indartzeko beharra azpimarratu du LGTB taldeak, eta botere publikoei dei egin die tokiko elkarteei ahal gehiago eman diezaieten. Baionako eta Miarritzeko errugbi taldeekin eta LGTB komunitateko migranteekin lan berezi bat abiatzeko xedea ere erakutsi dute.\nOrain dela lau urte Baionako Txalaparta egoitza ireki zutenetik, Les Bascos elkarteak 99 eraso homofoboren berri izan du; 12 eraso fisiko, eta 87 «eguneroko homofobia» kasu. Egoera hobeki neurtze aldera, joan den abenduan iragarri zuten inkesta bat abiatuko zutela. Urtarrilaren 7a eta martxoaren 15a artean, galdeketa bat zabaldu zuten sarean, eta 247 erantzun jaso dituzte. «Ezin dugu erran apaldu den ala emendatu den, ez baitugu bilakaera neurtzeko aitzineko urteetako daturik. Baina errealitate bat erakusten du, edo zati bat bederen», Gachenen hitzetan. Ondoko urteetan inkesta errepikatzeko asmoa erakutsi du.\nErantzun duten 247 pertsonen artean, erdiak diskriminazio homofobo baten lekuko izan dira; herenak, biktima. Eraso gehienak ahozkoak dira, baina, %8,4 eraso fisikora iristen dira. Zenbaki horiek izanik ere, erasoen %9 baizik ez dira salaketa batera heldu. «Salaketa ezartzeak homosexualitatea publikoki asumitzea erran nahi du batzuentzat, eta horrek frenatzen ditu. Baina biktimek ere jasotako erasoak banalitzatzen dituzte maiz».\nOrokorrean, jaso dituzten eraso gehienak karrikan ala eremu publikoan gertatuak dira, baina deigarria da, ikertzaileen arabera, erasoen laurden bat ikastetxeetan gertatu direla. Beste ikerketa baten arabera, LGTB kolektiboko gazteen herenek ezinegona sentitzen dute eskolan. «Baimen ofiziala eskatu dugu ikastetxeetan prestakuntzak eman ahal izateko, baina oraingoz ez zaigu onartua izan».\nHalaber, LGTB kolektiboko kideen laurdenak ez dira eroso sentitzen lanean. Berriki Chronoplus garraio enpresan izandako kasu bat atera zen argira. «Batzuek pentsa lezakete ez garela behartuak gure lanean homosexualak garela erratera, ez dugula zertan gure homosexualitatea kontatu. Baina ohartu behar duzue zuen eguneroko elkarrizketetan etengabe ari zaretela zuen heterosexualitatea kontatzen».\nIaz, gutun batean dei egin zioten Frantziako Gobernuari homofobiaren kontrako plan orokor bat diseina zezan. Besteak beste, justizia mailan eraso baten ezaugarri homofoboa hobeki kontuan hartzeko eskatu zuten: «Kolpeak jaso izana frogatu daiteke, baina biziki zaila da eraso bat arrazoi homofoboengatik gertatu dela erakustea», azaldu du Gachenek. Halaber, estatuko zerbitzuen prestakuntza hobetzeko eskatu zuten, eta sentsibilizazio kanpainak indartzeko ikastetxeetan.\nHorren ondoan, Baionako suprefeturara, jendarmeriara eta komisariara ere idatzi zuten, bilkura bana eskatuz. «Sentsibilizazio lan bat egin behar genuela uste genuen, eta horregatik, komisarietan eta jendarmerietan borondate oneko harrera bermatzeko eskatu genien gutunean». Besteak beste, eskatu zuten halako erasoei begira prestakuntza lukeen pertsona erreferente bat izendatzeko, eta tokiko LGTB elkarteen informazioa emanen lukeen protokolo bat pentsatzeko. «Baionako komisarian biziki harrera baikorra izan dugu, eta hitzartu dugu guregana bideratuko dituztela eraso homofoboak salatzera joanen direnak». Suprefeturatik, haatik, ez diete erantzunik eman.\nGaldeketaren emaitzak aztertuta, LGTB elkarteak hasierako proposamen batzuk ere formulatu nahi izan ditu. Hala, prebentzio eta sentsibilizazio lana indartzea nahiko lukete, eta beren elkartearen lana ezagutaraztea, laguntza behar duenak haiengana jo dezan. Botere publikoei ere dei egin diete, eta, besteak beste, Ipar Euskal Herriko homofobia aztertuko lukeen behatoki bat sortzea proposatu dute. «Ikerketa sakonagoak egin eta bilakaera aztertzeko aukera emanen liguke horrek».\nErrugbia eta migranteak\nMartxo bukaeran, polemika sortu zuen Baionako errugbi taldeko BOC jarraitzaile taldekoek sarean eskegitako bideo batek. Jean Baptiste Aldige Miarritzeko errugbi taldeko presidentearen kontrako irain homofoboak kantatzen ageri ziren. Les Bascos elkarteko kideek parada baliatu dute bi klubekin eta jarraitzaile taldearekin harremanean jartzeko, eta elkarlan bat proposatzeko. «Guztiek baikorki erantzun digute, eta aurtengo sasoia bukatzean elkartuko gara, heldu den ikasturtetik aitzina homofobiaren kontrako sentsibilizazio eta prebentzio kanpaina bat pentsatzeko».\nHalaber, atzoko prentsaurrekoa baliatu zuten mundu osoan jazarriak diren LGTB komunitateko kideei babesa erakusteko ere. Etorkinekin kolektiboarekin elkarlanean, babesa ematen diete Ipar Euskal Herrira iristen diren LGTB migranteei. «Biziki konplikatua da haientzat, gehienetan ingurukoek eta familiek ez dutelako haien sexualitatearen berri. Aitortzea biziki arriskutsua izan daiteke haientzat». Iragarri dute ondoko asteetan Gehitu eta Aldarte elkarteekin batera ekintza komun bat eginen dutela.\nEusko Jaurlaritzak neurri murriztaileak ezarriko ditu asteartetik aurrera\nTapia jarduneko sailburuak adierazi du «agertoki berri bat» iritsiko dela, eta osasun larrialdia bereizi du iragan hilabeteetako alarma egoeratik. Jende pilaketak eragotzi nahi dituzte, eta neurri bereziak hartuko dituzte birusa hedatu den guneetan.


Iran, emakumeak eta futbola – 52 Milimetro\nPosted by Jgil on 2019 ekainak 11 0 Comments\nIa urte bete igaro da emakumeak Irango futbol zelaietan 37 urteko debekua eta gero sartu ahal izan zirenetik. Espainia eta Iranen arteko norgehiagoka jokatzen zen atzerrian eta hasiera batean leku publikoetan partidak ez zirela proiektatuko erabaki zuten. Neurri horiek hartu eta gero, beste erabaki bat hartu zuten azkenean: Teherango futbol zelaian pantaila handia jarriko zuten, eta edonor sartu ahal izango zen partida ikustera, emakume edo gizon, lehen aldiz ia 40 urtetan. Baina hori salbuespen txiki bat besterik ez zen izan.\nZeinab Irango emakume gaztea da, futbola izugarri gustatzen zaio baina emakumea izateagatik debekatuta dauka futbol zelaietan sartu eta kirol honetaz zuzenean disfrutatzea. Horregatik, beste emakume askok egiten duten bezala, gizonaz mozorratzearen erabakia hartu zuen abenduaren 14an, atxilotua izateko arriskuarekin. Honela, artista baten laguntza izan zuen eta Persepolis eta Pars Jonoubi Jam taldeen arteko partidua ikustera sartu ahal izan zen.\nBehin estadioan, Zeinebek selfiak atera zituen bere inguruan zeuden gizonezkoekin. Hauek, noski, bazekiten emakumea zela. Argazki hauen autoreak azaldu zuen moduan, gizartean oso zabalduta dago herrialde honetan gizonezkoek emakumeen aurka dituzten jarreren ustea, baina hau guztiz egia ez dela azaltzen du, gehienek emakumeak babesten dituztela eta estadioetan emakumeak sartzearen alde daudela.\nIrango Forough Halaei argazkilariak egindako argazki-serie honen azkeneko argazkian, emakume hauentzako momentu zailena izan ohi dena irudikatzea lortzen du argazkilariak: bularrak ezkutatzeko jarri behar izaten dituzten bendak kentzen dituen momentua, hain zuzen. Gizonez mozorrotzeko erabakia hartzen duten emakumeen ustetan, hau izaten da prozesuaren zatirik zailena, eta partida amaitu bezain pronto bendak kentzea gomendatzen dute, zorabioak saihesteko.\nZeinabek 15 orduko treneko bidaia egin zuen bizipen guzti hau aurrera eraman ahal izateko, Persepoliseko futbolariak zuzenean ikusi ahal izateko. Beste emakume askok honelako bidaia luzeak egiten dituzte etengabe, Zeineben helburu berberekin. Hau egin zuen lehenengo aldia 16 urterekin izan zen. Lau aldiz izan da atxilotua estadio batean sartzen saiatzen ari zela. Argazki honetan Zaineb agertzen da, bere bizkarrean bidaia horietan guztietan ateratako argazkiekin, batzuetan futbolariekin lortutako selfiak ere agertzen dira:\nAskorentzat arduragabekeria bat izan daiteke bizia eta askatasuna arriskuan jartzea futbol partida bat zuzenean ikusteko helburuarekin. Baina haratago begiratzen badugu, ez da hori arrazoia, sinbolikoagoa da, emakumeen eskubideen aldeko aldarrikapenak egiteko beste modu bat baita. Erabaki bat gehiago mundu osoan sistemaren aurka emakumeek hartzen dituzten erabaki guztien artean.\nArgazkiak: Forough Halaei


Hauxe da, lagunok, sekula ikusiko duzuen gudarik epikoena. Ez Eskuargi Berderik, ez Thor, ez Amerika Kapitaina, ez Orreaga. Ez, megakrosoverrik handiena sekula esistitu izan diren Power Ranger guztiak batera borrokatzen duten hauxe da. Hau ikusi eta gero, lagunok, mundua ez da gauza bera izango.\nPortzierto, esan beharra dut ni Power Ranger-zale baino Jet-Man zalea naizela. Izan ere, zer da Power Ranger bat baino hobea? Horixe, euskaraz aritzen den Jet-Man euskalakaria :)\nEta zuek, zein Power Ranger -JetMan zenuten gogokoen?\nLabels: bideoak jet-man power rangers\nOstras, nik Jet-Man hori ikusia dut noiz edo noiz, baina konturatu gabe nengoen orain arte Comando G / Gatchaman-en plagio/omenaldia dela! Hegaztien ikurrak izatea, pertsonaia eta ikur ia berberak (hontza duen mutil potoloa, zisnedun neska, bi mutil lerden liderrak... ezberdin bakarra da enararena neska dela mutiko txikia beharrean), denak borobilean erortzen (ikus http://www.youtube.com/watch?v=V3cJHKipWbg bideoaren 2:56 segundotik aurrera)...\nAupa e-gor, egia da, Jet-Man hein batean Coomando-Gn oinarrituta omen dago. Hemen antzekotasunen analisia:http://tinyurl.com/6yp6ncp . Nonbait nire subkonszientea ohartua zen antzekotasunaz, biak ikaragarri maite ditut eta ^-^ Miiila esker abisuagatik!\nFukushima ondoko itsasoan botatzen ari diren ur kutsatu kopuruarekin, hemendik urte batzuetara Power Rangers, Jetman eta antzeko beste edozein beharko dute, itsaso horretatik aterako diren Godzilla, Gamera eta beste bitxarrako erradioaktiboak ikustekoak izango direlako !!\nJa, ja, egia. Pentsatuta neukan Japoniara joatea eta han bertan armiarma batek hozka egiten uztea, baina garestia ateratzen zitzaidan esperimentua eta emaitzak nahiko zalantzazkoak, gainera. Enpin, Garoñako zentral nuklearraren fusioari itxaron beharko...\nFukushima hondartzetan edo Ebro ibaian bainatzen saiatu beharko zenuke... begira Fraga, Palomaresen bainatu zenetik, erradioaktibitateak bizita super-luzatu dio !!


Umekeria erraldoia. Deia, Noticias de Bizkaia\nAna Urkiza - Lunes, 13 de Agosto de 2018 - Actualizado a las 06:00h\nUME baten portaera deskribatzeko eskatuko baligute, bi ezaugarri bederen, hauek liratekeela esango genuke: batetik, berearekin atera beharra eta aterabiderik ikusten ez duenean, mendekua hartzeko joera. Atzetik edo ezkututan bada ere. Nahi duena bere neurrira lortzeko abilezia. Bestetik, beldurrari aurre egin beharra eta horretarako lasaigarriak zaizkion trikimailuak erabiltzea.\nGogoratzen dut, etxekoak txikiak zirenean, gauerdian beldurrez esnatzen zirenean, fisikoki uxatu behar izaten genituela ustez etxeko korridorean ezkutatutako sorgin eta munstro tzarrak. Papera hartu, paperean munstroa pintatu, papera txiki-txiki egin, komunetik behera bota eta bonbari tira egin behar izaten genion. Erritual osoa lasaituko baziren.\nLasaitzeko edo mendeku hartzeko modu eta premia hartaz gogoratu naiz, aurten, Getxokophotok irailaren 6tik 9ra bitartean bere erakusketan jasoko duen argazki baten berri izan dudanean. Estatu Batuetako presidente ahalguztidunaren, Donald Trump-en, aurpegia inprimaturik daukan koltxoneta erraldoi bat jarriko du lurrean. Koltxonetaren aldamenean, Tranpolina: burdinazko egitura bat, bi metro inguruko garaierakoa, bertatik koltxonetara, hau da, Tranpolinetik Trump-en aurpegira, jauzi egin ahal izateko.\nAsmo lotsagabea du, ezbairik gabe, instalazioak. Baina, ezbairik gabe, barruan daramagun umea lasaitzeko edota mendeku hartzeko bide katartikoa luzatzen du Kessels eta Thomas Mailaender-ek sortutako argazki euskarri xelebreak. Erritual osoarekin bete beharko da.\nUmekeria dela? Errespetu falta erakusten eta sustatzen duela? Mendeku nanoa dela?\nBaliteke. Baina iritzia eta sentitzeko modu bat azaltzeko bidea ere ba da. Bakarkakoa eta kolektiboa, batera. Bozka bezala. Inpotentziaren aurrean barrua lasaitzeko bidea. Ahalguztidunaren bidegabekerien aurrean, entzuten ez duenaren aurrean, nahi duena egiten duen ume erraldoiaren aurrean, mendeku hartzeko era intimo, asebetegarri eta, akaso, demokratikoena.


Elkarrizketa Sozialerako Mahaia berpizteko akordioa egin dute | Ekonomia | Berria\nElkarrizketa Sozialerako Mahaia berpizteko akordioa egin dute\nCCOOk, azkenean, onartu du mahaira bueltatzea, Jaurlaritzaren eta Confebasken arteko enplegu ituna momentuz ez aktibatzearen truke\nConfesbakeko, UGTko eta CCOOko buruak Jaurlaritzako lehendakariarekin, gaur. LEHENDAKARITZA\nKonbentzitu dute, azkenean, CCOO ere. Hautsita zegoen mahaia berregitea onartu du Loli Garciak gidatutako sindikatuak, UGTrekin, Eusko Jaurlaritzarekin eta Confebaskekin batera. Lauek adostutako akordioa CCOOko zuzendaritza organoek berrestea falta da, baina, azken uneko ezusterik ezean, bihar goizean onartuko dute.\nEusko Jaurlaritzak eta patronalak bien artean adostutako enpleguaren eta prestakuntzaren esparru akordioa izan zen hiru hankako mahaia hautsi zuena; gaur jakinarazitako akordioak, hain zuzen, ziurtaten dute bi aldeko akordio hori ez dela aktibatzuko, mahaian "askatasunez aztertu ahal izateko bertan jaso diren gaiak, besteak beste, gai berriak aldatu, zabaldu eta, hala badagokio, adostea, horien gainean eztabidatu eta horiek adosteko".\nJoan den apirilean desegin zen mahaia, Confebasken eta Jaurlaritzaren bi aldeko itunagatik: lehenego CCOO altxatu zen mahaitk; astebetera, gauza bera egin zuen UGTk. Iñigo Urkulluren gobernuak 2014an sortu zuen elkarrizketa sozialerako mahaia, hankamotz, ELAk eta LABek hasieratik erabaki baitzuten ez parte hartzea —ordezkaritza gehiengoa eurek daukate, %60: ELAk %41 eta LABek %19—, iritzita organo horretan ez zirela funtsezko gairik erabakiko, eta Jaurlaritzaren murrizketak zuritzeko tresna zelakoan.\nJaurlaritzak ahalegin handia egin du UGT eta CCOO apirilean hautsitako mahaira berriz ere erakartzeko. Lan Sailak eskaini zuen Jaurlaritzaren eta patronalaren arteko ituna izoztu egingo zutela, sindikatuak mahaira itzuli eta haien iritzia ere aintzat hartzeko: UGTk berehala eman zuen baiezkoa, baina CCOOk ez, berme gehiago nahi zituen. Nahikoa izan zaio gaurko akordioan jasotako promesa hau: "Jaurlaritzak eta enpresa elkarteek konpromisoa hartu dute Euskadiko Enpleguaren eta Prestakuntzaren esparru akodrioa ez aktibatzeko".\nGobernuak presaz jokatu du CCOO eta UGT mahaira erakartzeko. Dekretu bat lantzen ari da Elkarrizketa Sozialerako Mahaiari egitura instituzional bat emateko, eta bi sindikatuon babesa lortu nahi du, nahiz eta bien artean ordezkaritza sindikalaren %30 baino ez izan —%19 CCOOk eta %11 UGTk—; haien babesik gabe, ordea, oso zail izango luke jaurlaritzak dekretua plazaratzea.\nELArentzat ez da inolako ezustea izan CCOOk eta UGTk mahaia berpiztea. Adolfo Muñozek gidatutako sindiaktuaren arabera, Jaurlaritzaren eta Confebasken akatsa izan zen mahaia apurtzea, mahaitik kanpo itxi zutelako enplegurako ituna; sindikatuak uste du argi geratu dela mahaian bertan proposatu izan balute, berdin-berdin aterako zela aurrera, CCOOren eta UGTren babesarekin.


Jado Ikastetxea LH2\nEgilea: Jado Ikastetxea abendua 21, 2018\nGABON ZORIONTSUAK OPA DIZKIZUEGU!!\nEgilea: Jado Ikastetxea abendua 18, 2018\nProiektu honen bidez animalien mundura hurbildu gara eta gauza ugari ikasi ditugu. Lehenengo egunean, horrela aurkitu genuen ikasgelako atea. Ausartu ginen jakina, eta barrura sartu ginen. Momentu horretatik aurrera, animalien munduan murgildu ginen.\nAnimalien ezaugarriak ikasteaz gain, ALEGIAK landu ditugu. Azken egunean, txotxongiloekin alegi bat antzeztu genien senideei!\nEgilea: Jado Ikastetxea maiatza 25, 2018\nBASONDO LH 1.mailako ikasleok Basondora joan gara. Mehatxatutako basafaunaren bebeslekua da eta han, animalia ugari ikusteko aukera bikaina izan genuen: basurdeak, oreinak, katamotzak, otsoak, bisonteak... Egun eguzkitsuaz gozatu ahal izan genuen eta primeran pasatu genuen!\nEgilea: Jado Ikastetxea martxoa 24, 2018\nPROIEKTUA AMAITU DUGU ! Uraren zikloaren proiektua amaitu genuen eta egindako lana partekatu nahi izan genuen gurasoekin.\nPrimeran pasatu genuen eta egun zoragarria izan zen guretzat.\nEskerrik asko hurbildu zineten gurasoei eta etorri ez zinetenoi ere.\nEgilea: Jado Ikastetxea martxoa 19, 2018\nEL POBAL BURDINOLA Uraren zikloaren proiektua lantzen ibili gara egun hauetan eta uraren erabilera ezberdin bat ikusi ahal izan dugu . EL POBAL BURDINOLAn egon ginen eta ur errota baten funtzionamendua ikusi genuen. Urak mugitzen du errota! Burdina nola lantzen den erakutsi ziguten eta guk, hamaiketakorako taloa egin genuen. Eguraldi zoragarria aprobetxatuz, Sopuertako parkera joan ginen arratsaldea pasatzera.\nProiektu honen bidez animalien mundura hu...\nBASONDOLH 1.mailako ikasleok Basondora joan gara....\nPROIEKTUA AMAITU DUGU !Uraren zikloaren proiektua ...\nEL POBAL BURDINOLA Uraren zikloaren proiektua lant...


Ekainaren 17tik aurrera, Anoeta, Alegia, Zizurkil eta Iruran aro berri bati ekingo diote. Tolosaldean badira beste zenbait herri, lehenagotik ere euren hondakinen kudeaketan aldaketak egin dituztenak, helburua beti bera izanik: hondakinak egoki sailkatu, eta beraz, birziklapen datuak ahalik eta altuenera eramatea. Zero zabor herri diren Orendain, Elduain eta Orexarekin batera, Tolosaldearen mapan, beste lau puntu berde margotuko dira laister.\nAlegia, Anoeta, Irura eta Zizurkilek, gaurkoan, oraindela hilabete batzuk hasitako bidean beste pauso bat emango dute. Atez ateko bilketa martxan jartzearekin batera, euren herritarren ongizatean salto kualitatibo eder bat emango baitute.\nAtez atekoa da birziklatzeko orduan arrakastarik handiena ematen duen sistema. Helburua zera dela dio Amaia Azkuek: Bilketa pertsonalizatu egoki baten bidez, eredu iraunkorragoa lortzea, beti ere, ingurumen irizpideak nahiz irizpide sozial, tekniko eta ekonomikoak lehenetsiz.\nMankomunitateko ordezkariak azaldu moduan, egun, Tolosaldeko herrietako birziklatze tasa %30aren bueltan badabil, 50 puntu inguruko aldea egitera doaz herri hauetan. Datuak iraultzeko garaia heldu dela ziurtatu du, eta urrats hori, herritarrei esker irmo bezain gogotsu emango dutela zihurtatu dute herriek..\nGipuzkoan jada 9 herri dira hondakinak atez ate biltzen dituztenak, eta honako herri hauek hastearekin, 13 izango gara dagoeneko eta etorkizunean, Villabonak bezalaxe, beste hainbat herrik ere hartuko dute herri hauek luzatzen dien lekukoa. Alegia, Anoeta, Irura, Zizurkil, Tolosaldea, ederragoa eta jasangarriagoa egitea dute helburu, eta denen artean, Gipuzkoa hobe, ederrago eta osasuntsuago\nbat lortzeko nahia erakutsi dute.\nEkainaren 17tik aurrera hondakinak atez ate jasotzen hasiko dira lau herri hauetan. Frogatuta dagoelako gaikako bilketa %80etik gorako emaitzetara iristeko gai den sistema bakarra dela. Atez atekoak ohituretan aldaketaren bat ekarriko duela, baina adierazi dutenez, guztiengan erabateko konfiantza dute eta ziur daude, zailtasun handirik gabe, herritarrak sistema berrira moldatuko\ndirela. Atez Atekoa zuzen zuzenean benetan zer den egiaztatuko dela behingoz, eta aldaketa hau hoberako izango dela ziurtatu dute. Denen esfortzu txikiarekin, ondorengoei oraingoa baina mundu hobeagoa uzteko ekarpen txikia egingo dela azpimarratu dute.\nIngurumenarekiko errespetua, oraingo eta ondorengo herritarren ongizatea helburu izanda eta irizpide ekonomikoak oinarri hartuta, hondakinen kudeaketan aurrerapausoak ematen ari dira. Egin beharreko bidea hau dela ziur daudelako eta gaizki egiteko aukerak txikitu eta ongi egiten hasteko garaia\ndelako. Beraz, atez atekoari aukera bat emateko eskatu dute. Gainera, Amaia Azkuek azaldu duenez, hemendik 6 hilabetera, parte hartze prozesu baten bidez, emaitzak aztertu, herritarren asebetetzea ezagutu, eta beharrezko moldaketak egingo dituzte Udalek herritarrekin.\nTolosaldeko Mankomunitatetik argi dute herritarrekin eta herritarrentzat egin behar dela lurralde garbi, jasangarri eta iraunkorrak eraikitzeko bide hau. Honetarako, herritarrei dei egien die kubo sortak eta gidak jasotzera joateko.\nBilketa egiteko beharrezkoak diren edukiontzien banaketa egiten hasita daude dagoeneko: Alegian jada kuboen % 90 banatuta daude. Anoeta, Irura eta Zizurkilen asteburu honetan izango dira banaketa hitzorduak, eta seguru agertu dira, Alegian izandako arrakasta errepikatuko dela herri hauetan ere. Laur\nherrien artean, 3000 etxebizitzetako kuboak banatuko dituzte.\nAzkuek adierazi moduan, “guztion parte hartzea beharrezkoa da atez ateko ereduak funtziona dezan, eta ziur gaude, orain artean bezala, herritarren gehiengoak euren sostengua emango diola. Atez atekoari aukera bat ematea eskatzen dugu, ezagutu dezagun“.\nMahaitik konfiantza guztia erakutsi dute denen artean ederki egingo dela. Gogotsu eta ilusioz, guztion artean eskualde ederrago bat margotzeko deia luzatu dute.\n2013|06|18 15:39:32 | Anoetatik: Mila esker!\nIdatziko diet ba.\nOndo izan ta animo!\n2013|06|18 14:02:00 | Tolosaldeko Mankomunitatea: Kaixo,\nherri bakoitzaren kasuan sortu daitezkeen zalantza edo arazoen aurrean erantzun zehatzak eman ahal izateko, hoberena bertako informazio bulegoko hezitzailearekin harremanetan jartzea izango duzue. Anoetako kasuan, telefono zenbakia:661559757 edota anoeta@tolosaldekomankomunitatea.eus -era idatziz jarri harremanetan. Edozein kasuri soluzioa emateko prestutasuna dugu denok, eta ziur gaude zuen kasuan ere eskainiko dela ongi datorkizuen irtenbiderenbat. Eskerrik asko!\n2013|06|17 17:27:29 | Anoetatik: Kaixo! Zenbait zalantza dauzkat:\n- Kuboekin batera eman dizkiguzuen poltsa biodegradableak bukatzean zer egin behar dugu? Tolosaldetik kanpo lan egiten det eta goizetan ezinezkoa zait udaletxetik pasatzea.\n- Ze aukera dago larunbatetan kanpoan egonez gero errefusa ateratzeko (kontuan izanda bulego ordutegian ere ezin dugula harreta gunetik pasa larrialdegunerako giltza eskatzera...)\nBadakit zaila dela, baina pentsatu duzue aukeraren bat bulego ordutegian udaletxera joateko aukerarik ez dutenentzat? Ez dakit, taberna-denda laguntzaileak edo...


Azken heriotz istripua salatu dugu lan ikuskaritzaren aurrean | LAB SINDIKATUA\nLan Osasuna Idazkaritza Lan istripuak Azken heriotz istripua salatu dugu lan ikuskaritzaren aurrean\nAzken heriotz istripua salatu dugu lan ikuskaritzaren aurrean\nEkainaren 28an langile bat hil zen lan-istripuz Erandion, LIDL enpresako berritze lanetan ari zela. Istripu eta heriotz hauek lan munduan gero eta gehio zabaltzen ari den prekarietatearen ondorio dira. Horregatik ELA, LAB, ESK, STEILAS, EHNE eta HIRU sindikatuek, BIlboko Lan Ikuskaritza aurrean kontzentrazioa egin dute azkenengo hilketa salatzeko eta laneko prebentzioan eta ikuskaritzan dotazio handiagoa exijitzeko.\nOsasuna galtzea eta lan istripuak, ez dira lanaren ezaugarriak, lan eredu jakin baten emaitza ankerra baizik. Ekidin zitekeen emaitza, baina batzuen utzikeriak eta besteen neurririk gabeko irabazi asmoak langileok kondenatzen gaituzte.\nBetidanik salatu dugu prekaritateak, eta horren barruan, azpikontratazioak, eragin zuzena dutela gure osasunean eta lan baldintza gero eta kaxkarragoek gero eta arrisku gehiago sortarazten dituztela. LABen iritziz administrazioek erabaki zehatzak hartu behar dituzte egoera hau ekiditeko.\nLangileok, bizi ahal izateko egiten dugu lan eta ez, saiakera horretan bizia galtzeko. Lan istripuak ez dira bizitzako gertakari arruntak. Langile bat hiltzea ez da lanaren ezaugarria. Ez, lan istripuak patronalak lan egiteko orduan ezartzen dizkigun baldintza eta lan egiteko moduen emaitza dira. Hau guztia dela eta, lanean jarraituko du honelakorik berriro gerta ez dadin.


Danobatgroupek talentuaren aldeko apustua indartuko du WORKInn Talent Hub enplegu industrialaren azokan egonda\nFabrikazio industrialaren sektorea garrantzi handiko aldaketak jasaten ari da, teknologia berriak sartu direlako. Produkzio inguruneetan digitalizazioak dituen erronkei aurre egiteko gai izango diren profil profesional berriak behar dira.\nAgertoki honetan, Danobatgroupek, pertsonak bere jardueraren ardatz estrategikoetako bat bezala kokatzen dituenak, presentzia nabarmena izango du WORKinn Talent Hub enplegu azokan, industria arloko talentu gune integrala, ekainaren 13tik 17ra ospatuko dena Biurtekoaren esparruan Barakaldoko (Bizkaia) Bilbao Exhibition Centre BEC! Erakustazokan.\nZehazki, makina-erremintaren eta ekoizpen sistema aurreratuen fabrikatzaileak ekainak 15 eta 16 bitartean gune bat izango du honako hauek ezagutzera emateko: konpainiaren balio proposamena, fabrikazio industrialaren sektorea teknologia digitalekin izaten ari den bilakaera eta etorkizuneko lantegi adimendunen iraultzari aurre egiteko behar dituen profil motak.\nEra berean, topaketan zehar, industria taldeak aukera izango du bertaratzen den publikoa erakundearen talentuaren kudeaketa estrategikoaren eredura hurbiltzeko eta nazioartekotasun handia duen, garapen pertsonala bultzatzearen aldeko apustua egiten duen eta garapen teknologikoaren eta berrikuntzaren aldeko bokazio argia duen talde batean lan egitearen abantailak ezagutarazteko. Hitzordua baliagarria izango da, halaber, Danobatgroupen interesa izan dezaketen pertsonen eta taldeko kooperatiben arteko lehen harremana ezartzeko, CVak entregatzeko, elkarrizketa sakonak egiteko eta taldearen instalazioetara bisitak antolatzeko.\nGainera, azokaren aurretik taldeak gaur egun eskaintzen dituen garapen profesionalerako aukerak ezagutu nahi dituenak bere web orria bisitatu dezake.\nDanobatgroupentzat ikasketak amaitzen dituzten gazteekin harremanak sustatzea urrats naturala da, pertsonen eta talentuaren aldeko konpromisoaren barruan sartzen dena. Konpromiso hori oraindik amaitu ez dutenengana ere zabaltzen da, formatu dualen bidez lan merkatuan sartzea erraztuz. Iker Usabiaga Danobatgroupeko Gestio Sozialeko zuzendariak azaldu duenez, “Gazteek gure enpresa eredua gertutik ezagutzea nahi dugu. Eredu horrek pertsonak estrategiaren erdigunean jartzen ditu, etengabeko ikaskuntza bezalako neurrien bidez, eta, gainera, erraztu egiten du gazteak eurak izan daitezen euren karrera propioa gidatuko dutenak”.\nIndustrian berdintasuna izatearen aldeko konpromisoa\nWORKINN Talent Hub, zeinak bosgarren edizioa betetzen duen, talentuaren benetako espazio integral bihurtu da. Aurten, enpleguaren, prestakuntzaren, etorkizuneko gaitasunen edo garapen profesionalaren sustapenaz gain, emakumea esparru industrialean integratzea izango da azokaren esparruan egiten diren jarduera guztien hari gidarietako bat.\nHorri dagokionez, Danobatgroupek babes irmoa ematen dio industria arloan genero berdintasuna izateari eta emakumeak karrera zientifiko, teknologiko eta ikertzaileetara sar daitezen sustatzea bilatzen du. Gai hori funtsezkoa da, taldeko Gestio Sozialeko zuzendariak zehaztu duenez, ”industria sarearen lehiakortasuna eta iraunkortasuna bermatzeko”.\nIldo horretan, makina-erremintaren fabrikatzaileak dagoeneko egin ditu taldeko kooperatiben ia berdintasun plan guztiak, eta STEAM eremuan emakumeen bokazioak sustatzearekin lotutako hainbat ekimenetan laguntzen du, hala nola Ada Byron sarien babesletzan edo Gladys Sarian, zeinak emakume profesionalek ingurune digitalean egiten duten lana aintzatesten baitu. Bigarren edizioa maiatzean hasi zen.\nIndustria fabrikazioaren eremuan 65 urteko ibilbidea eginda, Danobatgroupek 1.300 pertsona baino gehiagok osatutako plantilla dauka, guztiak ere trebakuntza handikoak. Taldea erreferentziako eragilea da nazioartean, makina-erremintaren eta ekoizpen sistema aurreratuen sektorean.


CIC energiGUNEk puntako prototipatze-lerroa instalatu du - SPRI\nCIC energiGUNEk puntako prototipatze-lerroa instalatu du\nInstalazioak 1,5 milioi euroko inbertsioa suposatu du\nPrototipatze-lerroak gela lehor batean integratu ditu osagai guztiak\nEkipamenduen hobekuntzaren aldeko apustuari eutsiz, energia-biltegiratzearen arloko CIC energiGUNE euskal ikerketa zentroak prototipatze-lerro berri bat abiarazi du Arabako Teknologia Parkean dituen instalazioetan.\nEkipamenduak, 1,5 milioi eurotik gorako inbertsioa medio, zentro teknologikoak energia-biltegiratzeari buruzko ikerketan eta berrikuntzan dituen aukerak osatzea du helburu.\nInstalazio berriarekin, CIC energiGUNEk bere ikerketa-esparruan lortu nahian dabilen plateamendu integrala osatu ahal izango du, eta horrenbestez, osagai guztiak gela lehor batean integratu dituen Estatuko lehenengo prototipatze-lerroa eta Europa osoan dauden gutxietako bat izango da.\nEkipamendu berri honen bitartez, CIC energiGUNE baterien fabrikazio-prozesu osoa garatzeko gai diren zentro gutxietako bat izango da.\nGainera, instalazioak biltegiratze-sistemei aplikatutako materialak eta segurtasuna bezalako giltzarrizko parametroetan duten inpaktua ikertzeko aukera emango die zentroko kideei.


noneto / nongotar\nnongo 1 izlag zer tokitakoa. (galderetan)\nBaina nongoa haiz hi? ez haiz ondo hauetakoa? Janbattitt Dirassar «Bihotzeko mina» - 30. orr.\nEta nongoak dira ba neskok? Joseba Sarrionandia «Lagun izoztua» - 322. orr.\nDavidek galdetu zion, orduan: -norena zara eta nongoa? Elizen arteko biblia 1 Sm 30,13\nNongoa da, nondarra, zein etxetakoa? Iñaki Segurola «Gaur ere ez du hiltzeko eguraldirik egingo» - 56. orr.\nNongoa zara, italiarra? Alberto Ladron Arana «Eguzki beltzaren sekretua» - 245. orr.\n-Nor eta nongoa haut? Juan Kruz Igerabide «Ulises» - Homero - 67. orr.\nHemengoa bai... baina nongoa? Iñaki Segurola «Gaur ere ez du hiltzeko eguraldirik egingo» - 246. orr.\nBaina zu, nongoa sentitzen zinen? Ana Urkiza «Zortzi unibertso, zortzi idazle» - 70. orr.\n2 (zehar galderetan)\n-Nongoa haizen galdetu diat! Anjel Lertxundi «Konpainia noblean» - 168. orr.\nEz diot galdetu nongoa zen; eta berak ere ez dit bere izena esan. Jose Antonio Mujika «Agindutako lurraren bila II» - 31. orr.\nBadakit nongoa den. Ez dakit zergatik, agurea nongoa zen jakin nahi izan nuen; dena den, ez zidan erantzun. Ramon Saizarbitoria «Gorde nazazu lurpean» - 224. orr.\nMahaizainak ardo bihurtutako ura dastatu zuen, nongoa zen jakin gabe. Elizen arteko biblia Jn 2,9\nGaldera zaparrada izugarria bota zidan: nongoa nintzen, zer lanbide nuen, ea Munichera nentorren lehenbiziko aldia zen, luzaro gelditzeko asmorik al nuen... Alberto Ladron Arana «Eguzki beltzaren sekretua» - 144. orr.\nNongo jeneralen historia? Jose Morales «Arima hilak» - Nikolai Gogol - 410. orr.\nZer axola dio nongo posta-bulegoa erabiltzen duzun? Oskar Arana «Brooklyngo erokeriak» - Paul Auster - 124. orr.\nNongo diruaz joaten hintzen dibertitzera iaz? Josu Zabaleta «Gauza baten ametsa» - Pier Paolo Pasolini - 39. orr.\nNongo "zalantzak" ordea? Elizgizonen zalantzak, herri-gizonenak ala gizaki ororenak? Piarres Xarriton «De re publica edo politikaz» - 19. orr.\nNongo gizartea, nongo langileak askatu nahi ziren? Jokin Urain «Errotarria» - 56. orr.\nKomandantzian bildu ginenez geroztik ez dit bakerik eman, nongo mintzaira egiten dudan jakin zuenetik gainean daukat beti. Koldo Izagirre «Sua nahi, Mr. Churchil?» - 187. orr.\nAzkenean artean gehiago lotsatzeko, eta azal izurtuetako nork jakin nongo tolesturetan emazte gaztearen koloreak berriro aurkitzeko. Josu Zabaleta «Gauza baten ametsa» - Pier Paolo Pasolini - 130. orr.\nHark zeukan ekarria hark, ez zakiat nongo katedralaz ari zuan eta ni berari begira eta karpa baino ixilago nengoan. Pablo Sastre «Elurretan hotsak» - 71. orr.\nIkusi zuen Sobakevitx ataurrean zegoela oraindik eta, itxuraz, tinko begira zeukala, nongo bidea hartuko ote zuen jakin nahirik. Jose Morales «Arima hilak» - Nikolai Gogol - 162. orr.\nEa nongo erdigunera. Ramon Saizarbitoria «Gorde nazazu lurpean» - 159. orr.\n· Ez ziren guti, bertzalde, nongo eta Lüküzeko bidea hartu zutenak. Aingeru Epaltza «Mailuaren odola» - 61. orr.\n4 auskalo nongo\nEragozpentxo burokratikoak zituztela auskalo nongo bankutan gordea zuten dirua eskuratzeko. Anjel Lertxundi «Ihes betea» - 319. orr.\nKalaportuko beste karlista handiak ere berdin, auskalo nongo soto edo sabai zulotan ezkutatu ziren, Zergatik behartu behar naute goizeko lauetan auskalo nongo ukuilutako azpiak ateratzera? Joseba Sarrionandia «Kolosala izango da» - 45. orr.\nZerraldo batean zegoela sinesten zuten gainerakoek, auskalo nongo kanposantu batean lur emana, marmolezko hilarri baten pean. Harkaitz Cano «Neguko zirkua» - 168. orr.\nHantxe geratzen zen, mugaldeko auskalo nongo kuartel-zuloan gorderik aberria defendatzen. Juan Garzia «Sistema periodikoa» - Primo Levi - 167. orr.\nNire gainbeherako urteak auskalo nongo bazter galduan eman behar baditut, aparretan eta dotoreziaz igaro nahi ditut. Oskar Arana «Brooklyngo erokeriak» - Paul Auster - 125. orr.\n5 ez dakit nongo\nEuropako, Afrikako edo ez dakit nongo bazter guztietan. Zer pentsatu [liburu] salduena ez dakit nongo mojek prestatutako sukalde errezetak direla ohartzen garenean? Piarres Xarriton «De re publica edo politikaz» - 152. orr.\nNik era guztietako desenkusak eman nizkien, gizon uzkurra zela, ez dakit nongo euskal etxean euskara ikasten ari zela edo osasunez makal samarrik zebilela erantzunez. Joxean Agirre «Romain zen bere izena» - 181. orr.\nErizain igorri zuten ez dakit nongo kanpalekura, eta han hil zen zenbait hilabeteren buruan. Marzel Etxehandi «Alemaniara deportatua» - Grégoire Joannateguy - 82. orr.\nEz dakit nongo unibertsitateko irakaslea omen da. Joxemari Urteaga «Ordaina zor nizun» - 78. orr.\nMunduko atxur-jaurtitze txapelketa ez-dakit-nongo-herritan. Aingeru Epaltza «Rock'n'roll» - 48. orr.\nZenbat idazle egin ote ditu kritikak ez-dakit-nongo edo badakit-noizko idazlerik handiena? Xabier Mendiguren Elizegi «Errekarteko koadernoa» - 46. orr.\n· Hik kontu egin badatorrela nik zer zakiat nongo bat... moldaviarra, adibidez. Urtzi Urrutikoeetxea «Auzoak» - 68. orr.\n6 noiz-nongo iz pl noiz eta nongo zertzeladak.\nIzan ere, batetik, hizketa erabat lotua dago hitz egiten duenarekin eta hizketaren noiz-nongoekin eta hartzailearekin. Patxi Altuna «Gogojardunak» - Inazio Loiolakoa - 11. orr.\nEz naiz hasiko elektroiaren gorabeherekin, ez naiz ariko haren ibilbide ezin determinatuzkoaz, haren posizioa eta momentua (noiz-nongoak) batera jakin ezinaz. Iñaki Segurola «Gaur ere ez du hiltzeko eguraldirik egingo» - 244. orr.\n7 nongo edo hango\nHaietako emakume asko ama ere baziren, haur bakar batez erditutakoak; nongo edo hango eskolaren batean zuten mutikoren baten edota amonaren zaintzapean zuten neskatoren baten amak. Mirentxu Larrañaga «Hona hemen gu biok» - Dorothy Parker - 165. orr.\nauskalo nongo (15); ez dakit nongo (20)\nea nongoa (3); hi nongoa haiz (3); nongoa da (9); nongoa den (22); nongoa den ere (3); nongoa haiz (9); nongoa naizen (8); nongoa nintzen (11); nongoa ote zen (3); nongoa zara (25); nongoa zaren (4); nongoa zen (26); nongoa zen galdetu (3); nongoa zen jakin (3); nor eta nongoa (4)\nez dakit nongoak (3); nongoak dira (3); nongoak diren (12); nongoak zarete (12); nongoak ziren (11)


Montaulieu - Wikipedia, entziklopedia askea.\nKantonamendu canton of Nyons\n44°21′28″N 5°13′26″E / 44.3578°N 5.2239°E / 44.3578; 5.223944°21′28″N 5°13′26″E\nArpavon, Bénivay-Ollon, Châteauneuf-de-Bordette, Curnier, Les Pilles eta Rochebrune\n45 (%53.6) 38 (%45.2)\nMontaulieu (frantsesez eta ofizialki: Montaulieu) Frantziako udalerri bat da,Drôme departamenduan dagoena, Auvernia-Rodano-Alpeak eskualdean. 2013an 83 biztanle zituen.\n2007an Montaulieu udalerrian erroldatutako biztanleak 74 ziren. Familiak 24 ziren, horien artean 12 pertsona bakarrekoak ziren (8 bakarrik bizi ziren gizonak eta 4 bakarrik bizi ziren emakumeak), 8 seme-alabarik gabeko familiak ziren eta 4 seme-alabak dituzten bikoteak ziren.\n2007an 57 etxebizitza zeuden, 34 familiaren etxebizitza nagusia ziren eta 24 bigarren erresidentzia ziren. Etxebizitza guzti hauek 55etxeak ziren. 34 etxebizitza nagusietatik 27 bere jabearen bizilekua ziren, 4 alokairuan okupaturik zeuden eta 2 doan lagata zeuden; 4 etxek gela bat zuten, 1ek bi zituen, 10 etxek hiru zituzten, 8 etxek lau zituzten eta 10 etxek bost zituzten. 25 etxek euren parking plaza propioa zuten azpian. 15 etxetan ibilgailu bat zegoen eta 16 etxetan bat baino gehiago zituzten.\nMontaulieu udalerriko biztanleria-piramidea 2009an .\n2007an lan egiteko adina zuten pertsonak 45 ziren, horien artean 36 aktiboak ziren eta 9 inaktiboak ziren. 36 pertsona aktiboetatik 27 lanean zeuden (13 gizon eta 14 emakume) eta 9 langabezian zeuden (6 gizon eta 3 emakume). 9 pertsona inaktiboetatik 1 erretiraturik zegoen, 3 ikasten zeuden eta 5 "bestelako inaktibo" gisa sailkaturik zeuden.\n2000. urtean Montaulieu udalerrian 7 nekazaritza-ustiategi zeuden, 33 hektarea erabiltzen.\nRochebrune (2,8 km)\nCurnier (3,1 km)\nLes Pilles (3,5 km)\nArpavon (3,8 km)\nChâteauneuf-de-Bordette (4,5 km)\nAubres (4,8 km)\nSainte-Jalle (4,9 km)\nBénivay-Ollon (5,6 km)\nCondorcet (5,8 km)\nBNF: 15253051v (data)


kritiken hemeroteka » Hotzak hitz\nHotzak hitz Asier Sarasola / Gara, 2003-11-29\nJuan Ramon Madariagak idatzitako zazpigarren liburu hau behin irakurrita, azpimarratzeko ezkortasuna iristen da, ez hitza izan baitaiteke, azterketa estatistikorik gabe, gehien errepikatzen den elea. Zer den zer baino, halaber, definitzen baino, zer ez den idazten du, ezetzatik abiatzen den ikuspegian. Ukaziotik badenera dagoen bidea, hitzak irudi ederraren bila elkartuz, eginez.\nEta liburua banatuta dagoen bi atalen gainetik, eta guztian zehar, argi hedatzen diren hitzak, doinu bat; iragankortasuna, orainaren iheskorra, heriotza, begirada galdua, damua, mina eta mina. Gero poetak gizaki tristeak direla ez esateko moduan. Beno, orokortasunera jo gabe. Izozmendiak, denborak higatuta, izerdi geza jariatuz urtuko dira itsaso zabalean —esan lezake Madariagak, barka nazala—. Hausturatik, zatiketatik, ernatzen diren bizitza saiakera galkorrak, azken finean antzuak, irudikatuz. Itxaropen gutxi, asmo edo zer sinetsi apenas, zentzuz janztea bizitza deitzen dugun hau, zail edo mingarri. Salbu maitasuna. Literatura eta erreferentziak, edo idaztea, liburuko letrak bederen, agian. Saminaren oihartzunak diren umore pintzelkadak han-hemenka. Min biziak edo biziak min, heriotzak bere barnean daramatzala irtenbide guztiak eta egoera horretan poeta, eta ia edonor, alaitasunaren sailkapeneko hirugarren munduan biharko egunik gabe.\nHorrela, idaztean, esaldiak eraikitzeko moduak, formak, garrantzi handia hartzen du; egilea imajina daiteke izozmendiaren kristal hormatuen ertzik zorrotzena zizelkatzen, hitz bakoitzari duena baina esanahi zabalagoa emanez edo azaleratuz —izozmendia, hitza beraren irudi bezala—. Hitz bakoitzaren aukeraketa neurtuz, arestiko dolu hitzak, dolu doinuak, eta nola, eta zein ordenetan —alderantziz, adibidez— eraman perpausa landuz jostari. Hiztegiaren erabilera beharrezkoa egin dezakeen irakurketa gertatuz, beraz, irakurlegoa murriz dezakeena (zergatik?). Hitzen eta esaldien eta egituren errepikapenak, erritmoaren bila, olerkia musikatuz, sentipen edo ideia bat azaltzeko irudien zerrendak paratuz. Eta sarritan, nolabait sinadura bezala, olerkiei bertsoen moldea luzatuz, oinaren garrantzia; aurreko guztia osatuko duena, zentzuz bete edo, hain justu, aurkako zentzua emango diona. Azkenean, edertasuna deitzera ausartuko naizenaren bila, aurkitzera esatera ausartuko naizelarik.\nBestalde edo ez, egunerokotasuna, olerki baterako arrazoi izan daitekeena, eta batez ere, alderantziz, begitu poetikoz jotzen du idazleak, eta badira oles errealistagoak, zuzenagoak; abstrakzio gutxiagokoak, ildo narratibo zehatzagoen jabe direnak. Hauetan, hitzek ez dute hainbesteko garrantzirik, bakoitza bere aldetik, guztiaren menpe daudelarik, osotasunak iradokitzen duena da azpimarratzekoa; subjektibitateen arabera.\nIritzi honi aipatu bi atalen banaketaren zergatia lausoa zaio, olerki zenbait bi ataletan egon baitzitezken berdin-berdin, alde nabari baten faltan. Zenbaitzuei liburua errepikakorra suerta dakieke, ilunegi; metaforikoegi, neurri batean izotzezkoa, edo ederra itxuraz, baina irakurri ahala, begietan ubera hotz eta iragankorra lagaz badoana —horrela ere, izozmendi—, zenbaitzuk hitz ezezagun edo ezohiko batek —batek baino gehiagok— olerkitik urrunduko ditu, baina zenbaitzuei, hau da, arabera. Iritzi hau, ordea, ez legoke ados. Izozmendiak. Bejondeiola!


Arrasate edo Mondrague - Ahotsak.eus\nArrasate edo Mondrague\nArrasate edo Mondrague
1929ko abenduan jaio zen Eusebio San Andres auzoko Etxaburu baserrian. Bere herriaren Arrasate izena ez du inoiz ezagutu Eusebiok, baina gogoratzen du umetan bazegoela okindegi-irindegi bat Arrasate izenarekin. Horra eramaten zituzten gari kupoak gerraostean. Bere ama zen Etxaburukoa; aita, berriz, Apotzagako Urigarai baserritik etorri zen.
\nHizlaria(k): Okina Bengoa, Eusebio\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ARR-048-005 kodeko bideoa nahi duzula aipatzea: ahotsak@ahotsak.eus\n1929ko abenduan jaio zen Eusebio San Andres auzoko Etxaburu baserrian. Bere herriaren Arrasate izena ez du inoiz ezagutu Eusebiok, baina gogoratzen du umetan bazegoela okindegi-irindegi bat Arrasate izenarekin. Horra eramaten zituzten gari kupoak gerraostean. Bere ama zen Etxaburukoa; aita, berriz, Apotzagako Urigarai baserritik etorri zen.\nData: 2009(e)ko otsailaren 17a\nGaia(k): Politika » Gerraostea eta Francoren diktadura » Ekonomia gerraostean , Lanbideak » Negozioak, dendak , Baserria » Baserriko lanak » Garia , Familia eta harremanak » Lagunartea eta familia » Etxeko giroa , Euskara » Bilketa linguistikoa » Toponimia , Baserria » Baserriko lanak » Errota\n"Efectos navales" eta sareak\nErrotan zer ehotzen zuten\n1941 inguruan pasatako gosea\nAita Santa Agedako lorezain\n'Patria' idazteko makinak\nAita gaixotuta hil zen\nTren txikiko estraperloa


Konpartsakide Eguna ospatuko dabe zapatu honetan Bilbon - bizkaie.biz\nKonpartsakide Eguna ospatuko dabe zapatu honetan Bilbon\nBizkaie! 2017-07-11 12:36 Kulturea\nAste Nagusian umeen parte hartze aktiboa bultzatu nahi dabe Konpartsako kideek.\nUrtero legez, Bilboko Konpartsakoek egun berezia antolatu dabe garagarrilaren 15erako. Egun osorako ekimenez beteriko egitaraua aurkeztu dabe gaur goizean, Bilbon eta 2.000 kide batzea aurreikusten dabe. Zapatuan, beraz, umeak, gazteak, edadekoak, jaizale eta Aste Nagusiaren zale amorratuak lapikoak berotzen hasiko dira. Izan be, Aste Nagusirako atzera kontua hasi da. Antolatzaileen arabera, Jai-eredu herrikoi, euskaldun, parekide eta parte-hartzailearen lehen abisua dakar Konpartsakide Egunak.\nZapatuko jaiagaz bat egin nahi dauenak tomate eta piper berdeen dobako dastaketeagaz gozetako aukerea izango dau Bilboko Arenalean eta Bizkaiko Txakolinaren botila batzuk banatuko ditue topa egiteko.\nAurten, ganera, barrikuntza bi aurreratu nahi izan ditue Konpartsetako ordezkariek. Batetik, umeak modu aktiboagoan inpliketakoko konpromisoa. Azaldu dabenez, orain arte hainbat eta hainbat ekimen prestau eta programau doguz gure txikientzat, eta urte honetan, pausu bat harago joan nahi izan dogu eta umeei protagonismo osoa emon. Konpartsakide Eguneko umeentzako ekintzak eurek diseinau ditue, eurek pentsau eta heurek erabagi ditue. Ziur gagoz asko dabela guri erakusteko eta zeregin horretan jarraitzeko asmo sendoa dogu.\nBestetik, Aste Nagusirako lehiaketa gastronomikoan eskaintza barri bat aurkeztu dabe: astelehen nagusira zabalduko da ekimena, egun bat irabaziz. Honetan, ortuko produktuakaz soilik egindako platera izango da protagonistea. Aurkezpenean azaldu dabenez, persona beganoen urtetako eskaria sartuko dogu Bilboko Konpartsen programazino gastronomikoaren eskaintzan. Patatak saltsa berdean, aspaldiko garaitik gaurdaino gure etxeetako suteetan mantendu dan plater tradizional eta erakargarria. Horregaitik, lapikoak ganbaretatik ateratzen hasteko konbita egin deutsie Konpartsako kideek Bilbotar guztiei.\nAmaitzeko, Konpartsakide Egunean ez eze, urte osoan zehar eta jai-esparru guztietan oro har emakumeak jaiak libre bizi behar dituala gogorarazo nahi izan dabe, jai herrikoiak benetakoak izateko, ez dogu erasotzailerik onartuko! Ez Bilbon ezta inongo jaietan be!


Kirikiñoa animalia ugaztuna da,1kg pisatzen du, gutxi gora behera. 20cm neurtzen dute helduek,eta jaioberriak 5cm. Bere arantzek 2cm neurtzen dute. Ugaztun hau mundu osoan dago, baina hemengoa, europako kirikiñoa da.\nTrikua (kirikiñoa) arratsaldean ikus daiteke, baita ere gauean ehizatzera irtetzen denean, eguna lotan pasatu ondoren. Intsektujale honek sudurra lurraren arrasean duela intsektuak jaten ditu, zentzu ikus ezinei jarraituz.Beldarrak, bareak eta lur zizareak ere gogoko ditu. Topatzen duen guztia jaten du.\nAnimalia hauxe arriskua hautematean,trikua biribildu egiten da. Orduak eta orduak egon daiteke horrela. Sudurra baino ez du ateratzen arnasa hartzeko. Sei mila arantza zorrotzen aurrean animaliak kikildu egiten dira.\nNegua hibernatzen pasatu ondoren,Udaberrian ugaltze garaia heltzen zaie. Kirikiño kumeak maiatzan jaiotzen dira. Hilabete bat dutenean ehizatzera irtetzen dira amaren atzetik.\nPublicado por urreta6 en 15:55\nYERAY eta ALEX\nNAHIA eta AIANE\nLUCIA ETA MAIALEN\nALAIZA ETA OIHANE


Errekak banatutako harremanak\n08 otsaila, 2021 Gazteak, Iritzia 239\nArraroa, berria, ezezaguna… Mila hitzekin deskribatu genezake Urretxu-Zumarragako biztanleek bizitzen ari garen egoera. Bitan banatutako harremana. Banatutako erlazioak. Bi herri, bizitza bakarra.\nBadira egun batzuk, Zumarragako herria, gorriz markatutako herrien zerrenda famatuan sartu dela. Urretxuren egoera ordea, guztiz ezberdina da. Egunak joan eta egunak etorri kolorez aldatzen joaten da, duela urte batzuk Urola ibaiaren kolorea aldatzen zen bezela. Egun, kolore grisa darama jantzia. Harreman askoren muga, familia askoren mugarri eta beste milaka gauzen banatzailea delako.\nInoiz hausnartu al dugu honen inguruan? Fikzioa dirudi, baina sarritan gertatzen den gauza bat da. Errefuxiatu kanpamendu batean aurkitzen den familia askotan gertatu da. Familiaren atal batek muga zeharkatzea lortzen badu…\nBi herriz osaturiko herria gara? Edo bi herritako jendez osaturiko harremanak dauzkagu? Lerro hauen helburua? Nik ere ez dakit. Pentsaraztea… Agian…! Kameleoien antzera, ingurune eta egoera ezberdinetara egokitzen ikasten ari gara. Egun, bi herriak banatzen dituen ibaiaren kolore grisez jantzi ditugu gure harremanak.\n« Egoera hau alaitu nahirik\nHi aulkira! »